
MANYE kerekasztal-beszélgetés a kollokációkról
A beszélgetésre a Magyar Alkalmazott Nyelvészek és Nyelvtanárok Egyesülete szervezésében került sor Budapesten, az ELTE-n, 2006. november 6-án.

A felkért vitaindítók: Dr. Heltai Pál, a Pannon Egyetem Angol-Amerikai Intézetének docense és Dr. Reder Anna, a Pécsi Tudományegyetem Német Nyelvészeti Tanszékének adjunktusa. A többi felkért hozzászóló betűrendben: Dr. Balaskó Mária, a Berzsenyi Dániel Főiskola Alkalmazott Nyelvészeti Tanszékének adjunktusa, Dr. Forgács Tamás, a Szegedi Tudományegyetem Magyar Nyelvészeti Tanszékének tanszékvezető docense, Dr. Gósy Mária, az ELTE Fonetikai Tanszékének egyetemi tanára valamint az MTA Nyelvtudományi Intézetének osztályvezetője és Dr. Hollós Zita, a Károli Gáspár Református Egyetem Német Nyelvészeti Tanszékének adjunktusa. 
A tervezett menetrend szerint először a vitavezetők ismertették vitaindítójukat, majd a paneltagok mondták el röviden gondolataikat a témáról. A kerekasztal hátralévő részében a jelenlevők közül bárki hozzászólhatott a vitához. Az eszmecserét a két vitavezető rövid zárszava foglalta össze. 

Az itt látható szövegek a vita teljes anyagának a résztvevők által pontosított, kiegészített változata, melyek az elhangzás sorrendjét követik. A kerekasztal-beszélgetés anyagának átiratát, a szöveg gondozását, végleges lektorálását és szerkesztését Doró Katalin, a Szegedi Tudományegyetem Angoltanár-képző és Alkalmazott Nyelvészeti Tanszékének oktatója végezte el.

A kerekasztal-vita rövidített változata a Modern Nyelvoktatás 2007. évi összevont 2–3. számában jelenik meg. 
Heltai Pál

Kik érdekeltek a kollokációk kutatásában?

Tisztelt Kollégák!
Azért vállalkoztam arra, hogy elsőnek mondom el a mondókámat, mert ez a bevezető hozzászólás mintegy összefoglalja, hogy kik érdekeltek a kollokációk kutatásában. A címet egy kicsit szenzációhajhászóbb módon mondhattam volna úgy is, hogy kiket izgatnak a kollokációk. Akiket nagyon izgatnak a kollokációk, azok mind itt vannak.  A kollokációknak könyvtárnyi irodalma van, sok szakterületen szóba kerülnek. Itt a teljesség igénye nélkül sorra veszem az általam legfontosabbnak tartott területeket. Tehát kiket érdekelhetnek a kollokációk? Én hét pontban írtam föl magamnak, mondom, hogy a teljesség igénye nélkül, biztosan vannak még mások is. Az általam készített lista szerint tehát a kollokációk érdeklik a frazeológusokat, a korpusznyelvészeket, az anyanyelvi kommunikációval, a stilisztikával, a nyelvműveléssel és az idegennyelv-oktatással foglalkozókat (az idegen nyelvek oktatásán belül az idegen nyelvre történő fordítással foglalkozókat különösen); érdeklik a kollokációk a fordítástudománnyal, pszicholingvisztikával és az általános nyelvelmélettel foglalkozókat. Vagyis mindenkit rendkívüli mértékben érdekel, vagy kell, hogy érdekeljen a kollokációk kérdése. 

1. Frazeológia

A frazeológia szempontjából nagyon fontos a kollokációk kérdése, meg kell határozni, hogy mi a kollokáció, elhatárolni a frazeologizmusok más formáitól, osztályozni kell őket. Nem tudok erről bővebben beszélni, de azt hiszem, hogy később erről hallani fogunk Forgács Tamástól. Kell-e külön kollokációs szótár, vagy elég, ha vannak általános frazeológiai szótárak? Beleférnek-e ebbe a kollokációk? Itt egy vitatémát hadd vessek föl, hiszen vitaindítóról van szó. A frazeológiai szótárakba, az én benyomásom szerint, többnyire a „színesebb” kifejezések, frazeologizmusok kerülnek bele, és az olyan teljesen hétköznapi kollokációk, szókapcsolatok, mint a hatalmas tűz, a tűzoltóság nagy erőkkel kivonult, teljesség igénye nélkül, okafogyottá vált, vagy nagy a valószínűsége nincsenek benne. Ez főképpen nyelvtanári tapasztalatomból adódik: amikor magyarról angolra fordításnál keresem ezeket a kifejezéseket a szótárban, ezeket nem találom. Azt megtalálom, hogy alulról szagolja az ibolyát, de azt nem találom meg, hogy a teljesség igénye nélkül. Én ezt sokat kerestem annak idején.

2. Korpusznyelvészet

A korpusznyelvészet a kollokációkat statisztikai alapon határozza meg. Éppen ezért minden szókapcsolat érdekli, nemcsak az úgynevezett színes szókapcsolatok. Viszont ezért egy kicsit elmosódottabbnak is tűnik a kollokáció meghatározása a korpusznyelvészetben. Itt egy dolgot szeretnék megjegyezni, megint csak a frazeologizmusok és a kollokációk viszonyával kapcsolatban. Rosamund Moon azt írja, hogy rengeteget dolgozott korpuszok alapján történő szótárkészítéssel, és a tiszta idiómák rendkívül ritkák a korpuszokban, nagyon alacsony az előfordulásuk; van olyan, hogy egy többmilliós korpuszban egyszer sem jelennek meg. A színesebb, stilisztikailag jelölt kifejezések inkább módosított, manipulált formában fordulnak elő a hétköznapi kommunikációban. Így például nemrégiben hallhattuk egy TV-műsorban a következő mondatot: ’kiderült, hogy a kommunista kutyából nem lesz demokratikus szalonna’. Tehát a közmondás itt nem az eredeti formájában fordult elő. 

3. Anyanyelvi kommunikáció, stilisztika, nyelvművelés

Az anyanyelvi kommunikációval foglalkozókat nyilván rendkívüli mértékben érdeklik a kollokációk. Itt fontos felhívni a figyelmet arra, hogy a kollokációs, frazeológiai kompetenciában igen nagy egyéni variabilitás van. Hiányok is vannak, van, aki ezt nem tudja, van, akit azt nem tudja, bizonytalanságok vannak. A kollokációs tévesztések gyakoriak: ez a pszicholingvisztika területére vezet át. Itt nevek említése nélkül néhány szép példát hozok, főleg politikusokkal folytatott rádiós interjúkból:
… nem lehetett emellett az eltérés mellett csak úgy áthaladni. (rádió)
… és ezt a menetrendet én nem hághatom meg … (rádió)
… nem akarjuk fenekestül megszüntetni … (rádió)
X. Y. engedte ki a palackot a szellemből. (napilap)
Ha K. Z. élne, most forogna a sírjában. (baráti beszélgetés)
A kollokációs helyesség kérdése a nyelvműveléshez vezet át. Vannak-e „jó” és „rossz” kollokációk? Ez a nyelvművelők és a leíró nyelvészek közötti vitára ad okot, ez is érdekes vitatéma. 

4. Idegennyelv-oktatás, idegen nyelvre fordítás

A következő az idegennyelv-oktatás, és ide számítom az idegen nyelvre fordítást is. Rengeteg probléma fordul elő, főképp haladó szinten. Nem akarok erről túlságosan részletesen beszélni, mert egyrészt itt (a kiosztmányon) leírtam, másrészt gondolom, Reder Anna részletesebben fog beszélni ezekről a dolgokról. A legutolsó pontot azért kiemelném, hogy miért olyan gyakori a kollokációs tévesztés, hogy az idegen nyelvet tanuló észre sem veszi, hogy hibát követett el. Itt a transzferabilitás fogalmára hívnám föl a figyelmet, tehát arra, hogy a nyelvek közötti távolságtól és a kifejezés jelöltségétől függ, mennyire érzi a tanuló úgy, hogy ezt vagy azt a kifejezést, ezt vagy azt a kollokációs mintát át lehet vinni a másik nyelvre. És mivel a kollokációk jelentős része jelöletlen, szokásos kifejezés, a tanuló nem érzi, hogy az adott kollokáció speciálisan az anyanyelvéhez tartozna, és gyanútlanul használja az olyan kollokációk szó szerinti megfelelőjét, mint a példát felhoz (*bring up an example), fogat mos (*wash one’s teeth), kávét főz (*cook coffee). Ugyanakkor a színesebb, metaforikusabb kifejezéseknél már jobban résen van. 

5. Fordítástudomány

A fordítástudományt természetszerűen nagyon nagy mértékben érdeklik a kollokációk. Itt arra utalnék elsősorban, hogy a fordítás nyelvével kapcsolatban Papp Ferenc illetve Klaudy Kinga írt a kvázi helyességről, főképpen a tematikus eltérésekkel kapcsolatban.  Én azt gondolom, hogy nyugodtan hozzátehetjük, hogy a fordításnyelv egyik legfontosabb összetevője az, hogy a fordított szövegekben más a kollokációk disztribúciója, mint a nem-fordított („eredeti”) szövegekben, és gyakoriak az idegenszerű, szokatlan kollokációk Az is előfordulhat persze, hogy a forrásnyelvi szöveg szokatlan kollokációt használ, és ezt a fordítás szokásos kollokációval adja vissza. Ez is probléma lehet.

6. Pszicholingvisztika

A pszicholingvisztikával kapcsolatban csak annyit mondanék, hogy itt a legizgalmasabb kérdés az, hogy a kollokációknak hol van a helye a mentális lexikonban. A pszicholingvisztikai kutatásokban általában a szófelismerésről, illetve hozzáférésről van szó, és viszonylag ritkán beszélnek a szókapcsolatok vagy a formulaszerű szekvenciák hozzáféréséről és aktiválásáról. Itt megjegyezném meg még azt, hogy legújabban Michael Hoeynak a Lexical priming című könyvét olvasgattam, amely tulajdonképpen azt mondja, hogy a nyelv nem is osztható nyelvtanra és lexikára, hanem az egyes szavaknak megvannak a maguk aktiválási mintái, vagy előfeszítési, priming mintái. És tulajdonképpen ebből áll a nyelvtan, ezekből a szokásszerű szókapcsolatokból, az egyik szó a másikat előfeszíti. (Meg kell mondanom, hogy ezt a pszicholingvisztikai műszót, hogy előfeszítés, nem túlságosan tartom jónak. Helyette akkor már inkább azt a szót használnám, amely az angol priming-nak a kézigránát esetében felel meg: itt a kibiztosítás, kiélesítés szót használják, és a lexikai hozzáférésnél is arról van szó, hogy az egyik szó a másikat „kibiztosítja”, „kiélesíti”, azaz használatra kész állapotba helyezi.)

7. Általános nyelvészet

Tudomásom szerint a jelen pillanatban az egyik legfontosabb nyelvelméleti kérdés az, hogy mennyiben generáljuk a mondatokat a szabályrendszer segítségével, és mennyiben használjuk a nyelvet úgy, hogy emlékezetből idézünk fel különféle kész elemeket, ezek között a kollokációkat és egyéb formulaszerű szekvenciákat. 

Reder Anna

Kollokációk kutatása és idegen nyelvi didaktikája

1. Problémafelvetés

A megjelölt területek közül az idegennyelv-oktatásra szeretném a hangsúlyt fektetni. Abból a helyzetből indulunk ki, hogy a diákok nyelveket tanulnаk az iskolában és az iskolán kívül, sorrendben leginkább angolt, németet, franciát és olaszt. Nyelvtanárként gyakran adjuk feladatnak, hogy írja le a tanuló napirendjét idegen nyelven. Ez rendkívül egyszerűnek tűnik. De azért ha egy kicsit közelebbről megnézünk, akkor kiderül, hogy a napirend leírásához kollokációkra is szükség van és ezek gyakran hibaforrásként szolgálnak. Általában azzal kezdődik a diák napja, hogy miután felkelt megveti / megcsinálja az ágyat. Ez egyszerű kifejezés, viszont német megfelelőjében a das Bett (machen-ban nincsen igekötő. Ez gyakran zavaróan hat a nyelvtanulóra, mert igyekszik az igekötőt mindenképpen hozzátenni, hiszen anyanyelvében igekötővel használja a kollokátort. Már elhangzott az imént a fogmosás, ami németül nem mosás, hanem tisztítás. Ha franciául tanul a diák, akkor nagyon jól teszi, ha a mos igét választja, hiszen a franciák mossák a fogukat (német: sich die Zähne putzen, francia: se laver les dents). A következő lépés a tusolás. Németül duschen vagy eine Dusche nehmen, tehát  kollokációval is kifejezhetjük, az olasz pedig “csinál” egy tusolást (fare la doccia). Az idegen nyelvtől függ, hogy adott esetben mennyire támaszkodhat a diák az anyanyelvére. Ezt követően a reggeli programban általában megterítjük az asztalt, ami nyelvileg hasonló az ágy bevetéséhez, vagyis a németben itt sincs igekötő (den Tisch ( decken). A magyar anyanyelvű tanuló gyakran hiányolja németül az igekötőt, bár az angolban sincs, hiszen az angol „fekteti” az asztalt (to lay the table). Majd reggeli után leszedi vagy lepakolja az asztalt (den Tisch abräumen) és itt végre azonos a magyar és a német kollokátor, viszont itt az angol tér el, mert „letisztítja” az asztalt (to clear the table). 

Ezután elrobog a diák az iskolába, ahol órákon vesz részt. A tanár órát tart. Ez örvendetes, hiszen órát németül is ugyanúgy tartani kell, eine Stunde halten, míg angolul „adjuk” az órát (give a lesson). Ha részt vesz a tanuló az órán, akkor vagy a tanár vagy a diák tesz fel kérdéseket. Itt ugyanaz a nyelvi probléma, mint amit már korábban említettem, hogy a magyarban a kollokátor igekötős, a németben viszont nincs igekötő (eine Frage (stellen). Gyakori hiba, hogy igekötőt használ a diák németül is. További nehézséget okoznak azok a kollokációk, ahol mindkét nyelvben vannak igekötők, de azok nem ekvivalensek. A szöveget felolvasni ennek egy tipikus példája, mivel gyakran halljuk magyar anyanyelvű nyelvtanulóktól, hogy einen Text *auflesen bár a németben ezt vorlesennel fejezzük ki, azaz „előolvasunk”. Nyelvórán elterjedten alkalmazott feladat, hogy a tanuló párosítson össze szavakat. Az összepárosít magyarul jól érthető metafora, de németben nem létezik, nem lehet szavakat összepárosítani csak élőlényeket. A jelentésátvitel hatására mulatságos szókapcsolatok szoktak elhangzani, mint pl. *Wörter paaren vagy *Wörter zusammenpaaren  a Wörter miteinander verbinden helyett. Angolul pedig a match igét kell hozzá használni, amit pontosan nem is lehet lefordítani, hiszen attól függően, hogy milyen szókapcsolatban van, más és más a jelentése. Gyakori hibaforrásul szolgálnak a két nyelvben eltérő metaforák, mint például a következő osztályba lép kollokáció. A lép kollokátor a magyarban metaforikusan használatos. Németül viszont másik metaforikus igét használunk, jemanden in die nächste Klasse versetzen, azaz a tanulót „átültetjük“. Itt még meg kell említenünk a hamis barátok problémáját is, hiszen ha szolid ismeretekkel rendelkezik valaki, akkor magyarul ez azt jelenti, hogy kevés ismerete van, míg a németül a solide Kenntnisse azt jelzi, hogy igen alapos, széleskörű ismeretei vannak. 

Miután a tanuló napirendjében a délelőttöt jól teljesítette, délután megpróbál egy kicsit lazítani. És mit tesz egy mai diák, hát zenei CD-ket ír. Magyarul CD-ket írunk, németül nem írjuk a CD-ket, hanem ugyanúgy, mint angolul, „égetjük” a CD-ket (német: eine CD brennen, angol: to burn a CD). És miután meghallgatta kedvenc CD-jét, lelkébe nyugalom és béke költözik. Ezt a választékos kollokációt minden nyelvben más és más kollokátorral fejezzük ki. Németül „betér” a nyugalom (Frieden / Ruhe kehrt ein), franciául “visszajön” a nyugalom (le calme est revenu), angolul pedig “visszatér” a nyugalom (sets in again) (Hausmann 2003).  Látjuk, hogy a legegyszerűbb feladat is kihívást jelent a tanulónak, hiszen kollokációkkal tudja csak megoldani napirendjének leírását. A kollokátorok ekvivalenciája a célnyelvben és anyanyelvében viszont megjósolhatatlan.

2. A kollokáció fogalma a német nyelvészetben

A kollokáció fogalmát a német nyelvészeti irodalomban többféle értelmezésben használják. Ezek közül hármat szeretnék megemlíteni: korpusznyelvészeti, szemantikai és frazeológiai megközelítését. Megnéztem, hogy ezek közül a mai magyar nyelvészeti szótárak milyen meghatározást hoznak, és a mai előadásra készülve a Google-ba beírtam a magyar kollokáció szót. Míg egy évvel ezelőtt alig volt találat, addig ma már több magyar nyelvű kollokációs irodalmat is lehet találni a világhálón. Egy kicsit kell csak figyelni, mert a kollokáció nemcsak nyelvészeti fogalom, hanem a fizikában vagy matematikában is előfordul. 

2.1. Szemantikai megközelítés

A kollokáció hívószót beírva találtam egy online magyar nyelvészeti szótárt is, melynek szerzői Tóth Szergej és Földes Csaba. Ők szemantikai alapú megközelítésben használják a kollokációt: „szavak olyan szemantikailag meghatározott kombinálhatósága, amely által a szavak különböző aktuális jelentései realizálódnak”. Például iskolába jár vagy a gyerek jár, attól függően, hogy a jár melyik jelentését használjuk, alakul ki a kollokáció. Hasonló a német ekvivalens példa is, csak a jár ige helyett a látogat-ot használjuk: Schule besuchen vagy Oma besuchen. A szemantikai alapú megközelítés nehezen operacionalizálható. 

2.2. Korpuszalapú megközelítés

Ma már a számítógépek világában kézenfekvőnek tűnik, hogy mennyiségi alapú kritériumokat vegyünk figyelembe, és korpuszra támaszkodva értelmezzük a kollokáció fogalmát. A korpusz alapú megközelítés természetesen a német nyelvészetben is ismert. Ebben az értelmezésben ( az angolszász hagyományra alapozva ( statisztikailag kimutatható gyakorisággal előforduló szókapcsolatokat értünk kollokáción. Két ingyenes, könnyen kezelhető korpusz áll azoknak a rendelkezésére, akik német kollokációkat szeretnének keresni: az egyik az IDS – Mannheim Cosmas II (www.ids-mannheim.de) és a másik a Lipcsei Egyetem korpusza (www.wortschatz.uni-leipzig.de). Mindkettőben hosszú ideig kollokációknak nevezték az együtt előforduló szavakat, de körülbelül 2006-tól kezdve nem a kollokáció terminust használják, hanem az együtt-előfordulás, kookkurencia szavakat. Ez a tény arra utal, úgy gondolom, hogy a kollokáció és az együtt-előfordulás mára már nem feltétlenül szinonimák. A gyakoriság vizsgálatának hátrányai és előnyei is vannak. Ha megnézzük, hogy egy szó milyen más szavakkal fordul elő gyakran, látjuk a korpusz alapú megközelítés nehézségeit. Vegyünk egy aktuális szókapcsolatot a tegnapi hírekből. Megszületett az ítélet Saddam ellen, és az ítélet kötél általi halál. Ha a halál szót beadjuk a korpuszba, akkor nem valószínű, hogy ezt a kifejezést megkapjuk, illetve semmiképpen sem a gyakoriak között. Ritkán születik ilyen ítélet. Teljesen korpuszfüggőek a találatok. Tehát néhány nap múlva, amikor már az aktuális újságcikkek a kereső rendelkezésére állnak, akkor a kötél általi halál bizonyára gyakori szókapcsolattá válik. Ha a tanuló ezt a kollokációt idegen nyelvre szeretné fordítani, akkor függetlenül az előfordulás gyakoriságától az ekvivalens kifejezésre van szüksége. Ebben a konkrét esetben azt nem tudja szószerinti fordítással megalkotni, hiszen angolul death by hanging, németül pedig Tod durch den Strang kollokációk a megfelelők.

2.3. Frazeológiai megközelítés

Ilyen nehézségek miatt is hatékonynak ígérkezik az idegennyelv-tanításban kollokációkat frazeológiai megközelítéssel értelmezni. A frazeológiában kollokáción kötött (állandósult), de nem idiomatikus szókapcsolatokat értünk (Burger 1998). Olyan szókapcsolatok, melyeknek két vagy több szava „általában együtt fordul elő”, gyakori használatuk során állandósulnak. A kötöttséget sem lehet minden esetben egyértelműen igazolni. Ha gyakori együtt-használattal akarjuk a kötöttséget alátámasztani, akkor visszatérünk a korpuszokhoz, ahol ismert nehézségeink vannak. Ha pedig a kollokációk állandóságát, a kötöttségüket másként szeretnénk kimutatni, akkor vannak még egyéb lehetőségeink. Például a pszicholingvisztikai kötöttség azt jelenti, hogy a kollokációkat egységként tárolják az anyanyelvűek a mentális lexikonukban. Egy kulcsszóra a kollokátor megadásával jelzik is, hogy az adott szókapcsolatot egységként ismerik. Beszélhetünk még pragmatikai kötöttségről, amikor bizonyos szituációkban meghatározott szókapcsolatokat használunk. Nyelvi szinten lehet a kötöttség strukturális, amikor morfoszintaktikai vagy lexikai szinten állandósultak a kollokációk. Lexikai szinten például a kötöttséget úgy tudjuk belátni, hogy a kollokátor nem helyettesíthető. Ha a fenti következő osztályba lép kollokációt tekintjük, akkor látható, hogy a következő osztályba megy kifejezés már nem azonos a következő osztályba lép kifejezéssel. Vagy a sikert arat kollokációban az arat igét nem lehet helyettesíteni egy szinonimával, mint betakarít, hiszen akkor elveszítjük a kollokációt. A sikert arat esetében mindkét nyelvben, a magyarban és a németben is azonos mind a bázis, mind a kollokáció, azaz teljes az ekvivalencia. Így különösebb nehézség nélkül fordíthatók az összetevők magyarról németre és fordítva is. 

A frazeológiai megközelítést alapul véve felmerül a kérdés, hogy segíti-e a tanulót a nyelvelsajátításban, ha a kollokáció meghatározásakor két nyelv összehasonlításából indulunk ki. Ilyen definíciót láthatunk Hessky Regina kéziszótárában: „Kollokáción olyan tipikus, a német nyelvre jellemző szókapcsolatot értünk, amelynek fordítása az adott jelentéspontban szereplő magyar megfelelővel nem lehetséges, vagy szokatlan megoldást eredményez”(Hessky 2000). Ezen definíció alkalmazása oda vezet, hogy csak azokat a szókapcsolatokat tekintjük kollokációnak, ahol az összetevők a két nyelvben nem ekvivalensek. Azaz  pl. a sikert arat  ilyen megközelítésben és német–magyar relációban nem is lenne kollokáció. Ha a tanuló csak meg szeretné erősíteni magát abban, hogy valóban létezik az a kollokáció, amire ő gondol, és ez mindkét nyelvben azonos, mint ahogy a Stunde halten/ órát tart is ilyen, akkor bizony nem fogja ezeket megtalálni abban a szótárban, amely csak részlegesen ekvivalens kollokációkat tartalmaz. A teljesen ekvivalensek esetében tehát a tanuló nem kap megerősítést az ilyen szótártól arra vonatkozóan, hogy egy adott kollokáció létezik-e a célnyelvben. 

3. A kollokáció fogalma a német mint idegen nyelv oktatásában

Én azt a nézetet vallom, hogy a kollokációkat az idegen nyelv oktatásában önálló kollokációs didaktika keretében lehet hatékonyan elsajátíttatni. A 90-es évek közepétől a német mint idegen nyelv oktatásában a frazeodidaktika szerepe előtérbe került és oda sorolták a kollokációk tanítását is. Ennek egyetlen előnye, hogy az idiómákkal együtt a kollokációkra is felhívják a figyelmet. Ugyanakkor hátrányba is kerülnek a kollokációk, hiszen az idiómák többnyire lényegesen izgalmasabbak, képileg is érdekesebbek.  Az idiómák és a kollokációk, azaz a tágabb értelemben vett frazeologizmusok közös tulajdonsága kétségkívül az, hogy állandósult szókapcsolatok. Van azonban egy meghatározó különbség is. Az idiómák, ahogy a megnevezésük is jelzi, idiomatikusak. A kollokációk viszont kompozicionálisak. Emiatt a didaktikájuk sem lehet teljesen azonos. Azonkívül különböző mértékben szükségesek.  Idiómák aktív használata nélkül is tudunk beszélgetni. Elegendő, ha megértjük az anyanyelvi beszélgetőtárs által használtakat. Ezzel szemben, ahogy a napirend témánál láttuk, kollokációk aktív használata nélkül elég körülményes magunkat kifejezni. Tehát egy kicsit máshol van nehézség a kollokációk tanításában. Nyelvkönyvek és gyakorlóanyagok a kollokációkat másik irányban, a szabad szókapcsolatok felé is kiterjesztik. Ez nem meglepő, hiszen nincsenek éles határok az egyes kategóriák között. Ez persze oda vezet, hogy nagyon tágan értelmezik a kollokációt. Tehát a teljesen szabad szókapcsolatokat is kollokációnak tekintik, mint pl. könyvet olvas. Azzal az indoklással teszik ezt, hogy a nyelvtanuló számára nem csak a különleges szókapcsolatok fontosak, hanem minden, ami együtt előfordul. A frazeodidaktika ilyetén értelmezése véleményem szerint nem igazán kedvez a kollokációk célzott tanításának. 

4. Kontrasztív kollokációtípusok elsajátítási nehézségei (empirikus adatok)

Milyen nehézségekkel birkóznak a nyelvtanulók kollokációk aktív használatakor? Milyen hibatípusok állapíthatók meg? Egy empirikus kutatás eredményeiből azt a következtetést vontam le, hogy valóban attól függően, milyen egy kollokáció kontrasztív típusa, különböző mértékűek és mennyiségűek a hibák. Abból lehet kiindulni, hogy gyakran azért használják őket helytelenül a tanulók, mert a kollokátorok ekvivalenciája az anyanyelvben és a célnyelvben szinte véletlenszerű. A leggyakoribb hibaforrások azok a kontrasztív kollokációtípusok, ahol az anyanyelvben és a célnyelvben a kollokátorok csupán az igekötőben térnek el (kérdést feltesz = eine Frage stellen). Itt beszélhetünk a homogén gátlás hatásáról. Hiszen ha összehasonlítunk két ilyen kollokációt, mint az érdeklődést felkelt és a Interesse wecken, akkor látjuk, hogy csak minimális eltérés van az igekötőben. Ezt a különbséget a tanuló esetleg észre sem veszi, hiszen a megértésben nincs szerepe az igekötőnek. Akkor válik az ilyen típusú kollokáció igazán problémává, ha produktívan kell azt használni. Ha kezdő a nyelvtanuló és még nem tudott az anyanyelvétől elrugaszkodni, akkor gyakran használja a magyar kollokátor igekötőjét a célnyelvben. Az empirikus adathalmazban százalékos arányban is kiderült, hogy ezek azok a kollokációk, melyek leggyakrabban vezetnek hibákhoz. Gyakran megfigyelhető az L1-transzfer. Leginkább akkor, hogyha a kollokációk a célnyelvben és az első nyelvben sem tartalmaznak metaforikus elemeket. Ekkor igen gyakran visszanyúl a tanuló az anyanyelvéhez és nem csak a kezdő. A metaforikus kollokátorokat többnyire jelöltnek érezték a tesztelésben részt vevők és kevésbé támaszkodtak anyanyelvükre. Gyakori volt az L2-transzfer is. Az empirikus kutatásból, melyben részt vett kétszáz középiskolás tanuló, akik a német nyelvet idegen nyelvként tanulják, kétszáz középiskolás tanuló, akik a német nyelvet nemzetiségi nyelvként tanulják illetve kétszáz első éves germanista egyetemi hallgató, az derült ki, hogy a legkevesebb L1-transzfer metaforikus kollokációk esetén található. Lényegesen több anyanyelvi transzfer figyelhető meg azon kontrasztív kollokációtípusoknál, ahol a kollokátorok nem metaforikusak és még több, ha csupán az igekötőkben térnek el egymástól (Reder 2006). 

Felmerül a kérdés, hogy vajon más nyelvpárban, például az angol–magyar nyelvpárban is hasonló módon oszlanak-e meg a hibaforrások. További kérdés, hogy milyen módszerekkel lehet pontosabban feltárni az idegen nyelvet tanulók nehézségeit a kollokációk elsajátításában.

5. Didaktikai javaslatok

Tudatosítani kell a tanulóban a kollokációkat, mint frazeológiai csoportokat. Fontos, hogy észrevegye és tudja, nemcsak szabad szókapcsolatok és idiómák vannak a nyelvben, hanem a kettő között vannak a kollokációk, amelyeket valóban egységként érdemes megtanulni. A szókincsre vonatkozó feladatokat ennek megfelelően kell kialakítani. Egyre több ilyen típusú feladatot találhatunk a tankönyvekben és az interneten is.

Balaskó Mária

A korpusznyelvészet oldaláról szeretném megközelíteni a kollokációk kérdését. Itt elhangzott korábban, hogy a korpusznyelvészetet minden érdekli, de nemcsak a korpusznyelvészetet érdekel minden, hanem „minden” érdeklődik a korpusznyelvészet iránt is. Ezért nemcsak korpusznyelvészetről fogok beszélni a kollokációk kapcsán, hanem olyan tudományterületekről is, amelyek a korpusznyelvészethez kapcsolódnak. Egy kicsit lexikográfiáról, egy kicsit fordításról, és mindkettő apropóján röviden kitekintek az idegennyelv-oktatásra is. 

A kollokáció-kutatás akkor került a figyelem központjába, amikor megjelentek a korpuszok, hiszen a korpuszok voltak azok a nagy mennyiségű nyelvi adatok, amelyek ki tudták mutatni ezeket a szerkezeteket. Korpusznyelvészeti szempontból a kollokációk kutatása három kérdést vet fel. Az egyik az, hogy ahhoz, hogy kollokációkat tudjunk találni, szükség van egy korpuszra, és ezt a korpuszt megfelelő módszerekkel szóra kell bírni. A korpusznyelvészet szempontjából, azaz a mi esetünkben, a korpusz elektronikus formában tárolt szövegek együttese, melyet megadott szempontok szerint válogattak össze. A korpusz lehet egynyelvű vagy kétnyelvű, esetleg többnyelvű. Az egynyelvű korpuszok lehetnek forrásnyelvi vagy fordítás eredményeképpen létrejött célnyelvi korpuszok. Amikor egy korpuszon belül ezt a két fajtát kombináljuk, akkor úgynevezett összehasonlítható korpuszokról beszélünk. A két- vagy többnyelvű korpuszok lehetnek párhuzamos korpuszok, ilyenkor két, hasonló paraméterekkel rendelkező, azonos szempontok alapján összeválogatott szövegeket tartalmaznak, vagy lehetnek fordítási korpuszok, amelyek forrásnyelvi szövegeket és azok célnyelvi változatát tartalmazzák. Ennyit a korpuszokról röviden.

A módszerek tekintetében kétfajta megközelítést kell megkülönböztetni, amit az angol szakirodalom elég élesen meg is tesz. Beszélnek egy korpusz-alapú (corpus-based) és egy korpusz-központú (corpus-driven) megközelítésről. A kettő között alapvető szemléletbeli különbség van, ugyanis a korpusz-alapú megközelítés előre megfogalmazott elméletek tesztelésére, bizonyítására, pontosítására használja a korpuszadatot, míg a korpusz-központú megközelítés az adatból indul ki, úgymond lentről felfelé, és az adatok alapján próbál általánosításokat megfogalmazni, elméletektől függetlenül. A kollokációk vizsgálata ez utóbbi, azaz a korpusz-központú megközelítéssel történik. 

Amikor megfelelő eszközök használatáról beszélünk, különbséget tehetünk „puha” és „kemény” eszközök között. A kemény eszközökhöz tartoznak a konkordanciákat készítő számítógépes programok, a puha eszközök közé pedig maguk a konkordanciák. A konkordanciák között a KWIC-konkordanciák hasznosak a kollokációk kutatásában. Ezek egymás alatti sorban jelenítik meg az úgynevezett kulcsszót, amely így függőleges oszlopot képez. A kulcsszó középen helyezkedik el, és tőle balra meg jobbra a kontextus látható. A kulcsszó további rendezésével különböző nyelvhasználati minták rajzolódnak ki. A konkordanciák olvasásához éppen ezért egyfajta jellegzetes olvasási technikát kell alkalmaznunk, amely nem vízszintesen történik, hanem függőlegesen. Tehát függőlegesen kell a konkordancia sorokat olvasni és szakaszosan, azaz a középponttól fokozatosan tágítva a fókuszt. Ezen kívül keressük még az ismétlődő formákat, illetve a formális mintákat. A korpusz-központú megközelítésben minták alatt azt a szavak vagy grammatikai eszközök által körülhatárolt nyelvi környezetet értjük, amelyben egy adott szó, nálunk kulcsszó, rendszeresen megjelenik. A korpusz-központú megközelítésben az ismétlődő mintákat tehát a KWIC-konkordancia kulcsszó által kialakított függőleges tengelyén különítik el. Egy konkordanciában többféle ismétlődő minta rajzolódik ki. A legnyilvánvalóbb és legkönnyebben azonosítható a kollokáció, amelyet a korpusznyelvészetben szavak ismétlődő együttes előfordulásaként azonosítanak. John Rupert Firth, aki talán először ragadta meg ezt a jelentséget azt mondta, hogy „the mere word accompaniment, the other word-material in which they are most commonly or most characteristically embedded” (Firth in: Palmer 1968: 169). Egy kicsit kevésbé formálisan azt mondta, hogy egy szót mindig egy másik szóról ismerünk meg, egy párhuzammal: madarat tolláról, szót barátjáról. 

Egy másik minta, amit ugyancsak konkordancia alapján tudunk azonosítani, az az úgynevezett kolligáció, amelyről szerintem itt ugyancsak beszélni kell. Ugyanis a kolligáció egy grammatikai minta, amelybe az adott kulcsszó beágyazódik, és amit ugyancsak Firth a szintaktikai kategóriák kölcsönös viszonyaként jellemez, vagyis a jelentés megjelenítőjeként a grammatika szintjén. 

Hogyha állandósult szókapcsolatokról beszélünk, akkor a kollokációk mindenféleképpen felvetik a jelentés kérdését is. Ennek kapcsán két elvről szeretnék beszélni, amiről szerintem hallunk még, lehet, más terminológiában. A kiindulópontunk az, hogy a jelentés a szövegben keletkezik, tehát nincs szövegtől független jelentés. És amikor a jelentés realizálódik, két lehetőség van, az úgynevezett szabad választás elve illetve a frazeológiai elv. A szabad választás elve szerint a szöveg számos bonyolult választás eredménye, ugyanis minden befejezett, lezárt egység után – ez lehet szó, szókapcsolat vagy mondat – választások szinte végtelen sorozata nyílik meg, amit kizárólag a nyelvtani helyesség korlátoz. Gyakran nevezik ezt a megközelítést üres hely kitöltő modellnek. A frazeológiai elv, ezzel szemben, azt jelenti, hogy a nyelvhasználónak számos, előre vagy félig előre gyártott szerkezet áll a rendelkezésére, melyek adott esetben egyetlen választási lehetőségként jönnek szóba, még akkor is, ha látszólag ezek a szerkezetek szegmentálhatók. A frazeológiai elvet jól illusztrálja két szó látszólagos szimultán kiválasztása, mint például az of course az angol nyelvben. Ez a szókapcsolat gyakorlatilag egy szóként működik, és a szóköz idővel minden bizonnyal ki fog kopni, mint ahogy az történt a maybe, anyway vagy az another szavak esetében. Az of ebben az esetben nem a nyelvtankönyvekben megtalálható of prepozíció, mely általában egy főnévi csoport főneve után következik, vagy mint egy mennyiségjelzőben, mint például a pint of. Tulajdonképpen a course sem az a megszámlálható főnév, amelyet a szótárak egyébként nyilvántartanak. A course szó jelentése nem a szó saját tulajdonsága, hanem a szókapcsolaté. Elhangzott itt Rosamund Moon neve, és az ő, illetve mások kutatásai, mint például Sinclairé nagyon hasznosak voltak a frazeológia határainak a kiterjesztésére azzal, hogy bebizonyították, a klasszikus, ámbár meglehetősen ritka és átvitt értelmű frazémákon kívül szavak számos kombinációja létezik, amelyek gyakori együttes előfordulást mutatnak. Mivel ezek a gyakran előforduló többszavas kifejezések mindennapiak, tipikusak, megszokottak, azaz pszichológiai szempontból nem feltűnőek, a mindennapi beszédben szinte észrevétlenek maradnak. Az ismétlődő nyelvi minták előbb-utóbb állandósulnak és szókapcsolatokká, kollokációkká forrnak össze. A kollokációk ilyen alapon a frazeológiai elv működését illusztrálják. Sinclairtől van erre egy analógia. Saját fordításomban mondanám most el: „Írhatnék egy angol nyelvű szótárt, amelyben a p betű szócikként szerepel. Sok-sok jelentése lenne. Az egyik jelentése például az volna, amikor az in előtt fordul elő (pin). Ezt a jelentést úgy lehetne meghatározni, mint valami hegyes tárgy, amely megsebesít, ha ráülsz. Aztán volna egy másik jelentése, amely szintén valami hegyeset jelentene, de ezt írásra használjuk. Ezt a p betűt mindig az en követi (pen). És egy további jelentés szintén valami hegyeset, éleset jelent, de ezúttal átvitt értelemben, amikor szavakra vonatkozik. Ezt a p betűt az un követi (pun).” A szótárírással kapcsolatban hozza fel Sinclair ezt az analógiát, és azt valószínűsíti, hogy ez emberek nem nagyon szeretnének egy ilyen szótárban böngészni, és nagyon sokszor azt is mondanák, hogy a szótár nem jó, mert a jelentés nem a p betűben van, hanem az egész szóban. Ezzel azt akarja nyomatékosítani, hogy a legtöbb esetben egy szó sem elég önmagában a jelentés realizálásához, hanem figyelembe kell vennünk a szokásos környezetét ahhoz, hogy megtaláljuk a jelentést hordozó egységet. A jelentés egységeinek a meghatározásánál Sinclair négy lépést különít el, amely egy kulcsszótól indul ki:

· először azonosítanunk kell a kollokációs profilt, vagyis meg kell néznünk, hogy lexikailag hogyan realizálódik az adott szó;

· a következő lépésben azonosítjuk a kolligációs mintákat, tehát megnézzük a lexikai-grammatikai realizációt;

· a harmadik lépésben a szokásos szemantikai mezőt nézzük meg, tehát megnézzük, hogy milyen egy adott szónak a szemantikai preferenciája;

· végül megfigyeljük a pragmatikai realizációt. 

Itt merül fel a szemantikai prozódia kérdése, amelyről a továbbiakban én is szeretnék beszélni, és ezennel rátérnék a korpuszlingvisztika és a lexikográfia kapcsolatára. 

A szemantikai prozódia egy különleges kollokációs jelenség, amelyet Sinclair után Louw nevezett el. Ez egy olyan jegy, amely a fönti értelemben több egységen átívelő. A szemantikai prozódia a jelentés következetes aurája, amellyel a kollokációk átitatják a nyelvi formát. A szemantikai prozódia minden valószínűség szerint nem volt megragadható intuíció alapján. Egyes vélemények szerint legkorábban a szemantikusok közül Bréal írta le a jelentséget. Ő jelentésátívelésről beszél, amely a szokásos kollokációk terméke, és amit contagion-nak nevezett el. 

A happen ige vizsgálatánál Sinclair megállapította, hogy általában kellemetlen dolgokkal asszociálódik. A set in ige is egy hasonló képet mutat. A set in legfeltűnőbb jegye az, hogy különös alanyai vannak. Általában ezek kellemetlen állapotokra, illetve kellemetlen viszonyokra utalnak: összeomlás, rosszindulat, dekadencia, elszegényedés, járvány, előítélet, anarchia, és így tovább. A set in elemzése volt az első leírása a szemantikai prozódiának. 

Első látásra több a rossz prozódia, mint a jó. Úgy tűnik azonban, hogy a nagyon gyakori formákra alapozott prozódiák jó és rossz prozódiákra válhatnak szét, olyan grammatikai elveket használva erre, mint például a tranzitivitás. Ott például, ahol a build up ige tranzitív és humán az alanya, folyamatosan jó a prozódia. People build up organizations, people build up better understanding. Ahol dolgok vagy erők képződnek, és a build up-ot intranzitívan használják, az ige végig rossz szövegkörnyezetben fordul elő: cholesterol, toxins, armaments build up. 

Azt hogy nemcsak az angol nyelvben jelenik meg a szemantikai prozódia, alátámasztja a helyzet lexéma konkordanciája. A szókapcsolatok rendszerezése utána a következő kollokációkat találjuk: furcsa helyzet, rossz helyzet, nehéz helyzet, lehetetlen helyzet, kellemetlen helyzet, és noha van kedvező helyzet is, jellemző módon negatív szemantikai prozódia alakul ki. 

Egy másik jelenség, amelyről ugyancsak a lexikográfia kapcsán szeretnék beszélni, az úgynevezett delexikalizáció. Delexikalizáción olyan kollokációs viszonyt értünk, amelyben egy szó elveszíti szemantikai tartalmának legnagyobb vagy esetleg teljes részét, míg kollokációs partnere megtartja jellemző jelentésének legnagyobb részét. Az angolban például ilyen a take a photograph vagy take a decision szókapcsolat. A photograph és a decision megtartja a jelentését, míg a take elveszíti azt. A delexikalizált szó egyértelműsíti a másik szó jelentését úgy, hogy több lehetőség közül kiválaszt, vagy nyomatékosít egyet. És miközben a saját jelentését elveszíti, ezzel egy időben grammatikalizálódik. A fenti példákban a take hordozza az igei funkciót és így megengedi a photograph és a decision szavaknak, hogy megmaradjanak főnévnek. Következésképpen az angol nyelvet analitikusabbá teszi, mint ha a photograph szót használná igeként, ami grammatikailag elfogadható, de kevésbé kollokviális. Ez egy olyan nyelvtanhasználati terület, amelyet a hagyományos nyelvtan oktatásában illetve az idegen nyelv oktatásában figyelmen kívül szoktak hagyni. 

Ha megnézünk egy angol–magyar vonatkozású konkordanciát, láthatjuk, hogy a real melléknév és formális megfelelői a magyarban, a valódi és az igazi ebben a delexikalizált formában jelennek meg. A real problems példában a real egyfajta értékítéletet foglal magában más problémákról, melyeket kevésbé tartanak komolynak vagy fontosnak, és ezzel egy szelektív funkció realizálódik a melléknévben. Ezt a funkciót látjuk realizálódni a magyar konkordanciában is, de erre a példára vissza szeretnék térni egy másik kérdés kapcsán. 
A többnyelvű lexikográfia kérdése szempontjából ugyancsak érdemes foglalkozni a kollokációkkal. Egy Európai Tanács által finanszírozott projektben készült el egy többnyelvű lexikográfiai kutatás, amelynek az volt a célja, hogy valamilyen formában segítsen kiküszöbölni azokat a nehézségeket, amelyeket azok a szótári elemek okozzák, amelyek egy nyelvben több megfelelővel rendelkeznek, és amelyek akár a nyelvtanulás szempontjából, akár az egyszerű szótárazás szempontjából gondot okozhatnak. A példa az angol know ige leírása. A vizsgálat azt bizonyította be, hogy amikor a know igét egy mellékmondat követi, akkor a németben a wissen, a svédben a veta, illetve az olaszban a sapere igével fordítják. Ha az angol know igét egy tárgyi funkcióban lévő főnévi csoport követi, akkor a németben a kennen, az olaszban a conoscere, a svédben a kanna igével fordítják. Tehát itt csak azt akartam gyorsan és nagyon röviden megmutatni, hogy igenis lehetséges a különböző formális megfelelőknek az elkülönítése. 

És akkor még visszatérnék az előbbi példára a fordítás kapcsán. Sokszor szembesülünk azzal, hogy egy forrásnyelvi elemnek a célnyelven két megfelelője van. A szótár a real esetében a valódit és az igazit adja meg, így természetesen merül fel a kérdés, hogy szinonimák-e ezek az elemek. A szótár ekként adja őket meg. De ha szinonimákról van szó, hogy létezik az, hogy az igazi kétszer olyan gyakran fordul elő, mint a valódi? Továbbá, ha megnézzük ezt a szókapcsolatot, akkor láthatjuk, hogy ott, ahol a valódi szerepel, tulajdonképpen minden főnév alanyi funkcióban jelenik meg, míg az igazi tárgyi funkcióban. Tehát a valódi ok, a valódi kirobbanás, a valódi kérdés, a valódi cél, és így tovább, illetve az igazi fekete levest, az igazi háborút, az igazi luxust, és így tovább. A kérdés, amely itt felmerül a következő: ha itt tényleg szinonimákról, szabadon felcserélhető változatokról van szó, miként fordulhat elő, hogy a grammatika szintjén is megjelenik valamilyen variáció? És ha a grammatika korlátozza a változatok használatát, beszélhetünk-e szinonimitásról?

Még egy mondat a fordítás kapcsán. A fordítás gyakorlata szempontjából az a probléma vetődik fel, hogy mivel megfeleltetésük nem hág át semmilyen szabályt, bizonyos forrásnyelvi szókapcsolatok azt a látszatot keltik, hogy ekvivalenssel rendelkeznek a célnyelven. Ez interferencia-jelenség, ami kvázi helyes vagy fordításnyelvi szövegeket eredményez. Amit ilyenkor mérlegelni kell azonban nem az, hogy mi lehetséges a nyelvben, hanem az, hogy mi az, ami szokásos, tipikus. Én ennyit szerettem volna mondani. 

Gósy Mária

Kedves kollégák! 
Egy személyes élménnyel fogom kezdeni. Tízéves koromban az első orosz nyelvi házi feladat egy fordítási feladat volt, többek között azt a mondatot kellett otthon lefordítani, hogy Ott egy ház. A család nem tudott segíteni. Az ott és a házig eljutottam, de az eggyel bajom volt, mert a névelőt, illetve számnevet nem tanultuk... Akkor még nem tudtam, hogy az orosz nyelvi mentális lexikonomban vannak bizonyos hiányok... Mindenesetre életem első házi feladata volt, amit nem oldottam meg. Akkor már beszéltem németül és elképzelhetetlennek tartottam, hogy létezik egy nyelv, ami ki tudja kerülni az egy, az ein szavakat és egyáltalán ezt a lexémát, nevezzük bárminek. Aztán nagyon sok évvel később újra ilyen katartikus élményben volt részem, ugyanezzel a nyelvvel kapcsolatban, amikor egy szövegben azt a részt olvashattam, hogy valami deszka eltörte a lábamat. Ahogy itt körülnézek, sokan vannak, akik már nem tanultak oroszul, de azért elmondom, hogy ez eredetileg úgy hangzik, hogy бревном мне переломило ногу. Ez valami olyasmi, hogy a deszka – eszközhatározó esetben – „eltörette” – semleges formában – nekem és lábat. Akkor azt mondtam, hogy kész, ezt lehetetlen megtanulni; akkor nem tudtam még azt, hogy ez mentális lexikonbeli probléma, és hogy nehéz az idegen nyelvre vonatkozó mentális lexikonunkat annyi mindennel feltölteni. Örültem, hogy jelentéseket esetleg fogok tudni kódolni és majd dekódolni. Később aztán, kutatóként újra szembesültem a mentális lexikon problémájával. Amikor ezeket a pontokat, amiket Heltai tanár úr fölsorolt, elolvastam, úgy gondoltam, hogyha valamennyire válaszolok, akkor holnap estig itt fogunk ülni. Ehelyett nagyon röviden a következőket szeretném összefoglalni.

A mentális lexikon szempontjából még sokkal bonyolultabbnak tűnik ez az egész kérdés – a kollokáció, a szó, a lexéma, a mentális lexikonban lévő egység –, mint ahogy az első megközelítésre látszik. Amikor egy asszociációs tesztet nézünk, vagy az úgynevezett lexikális előhívás, angolul a lexical access problémájával találjuk szembe magunkat, rögtön az az első kérdés, hogy tulajdonképpen mi az, amit aktiválni akarunk, vagy mi az, amit tároltunk. Tulajdonképpen minek is nevezzük az egységet, és egyáltalán mennyire egység, mennyire egy szövegkörnyezetnek a része. És most még csak nem is az anyanyelv-elsajátításra gondolok, hanem egy felnőtt embernek a nyelvhasználatára. Borzasztó bonyolult az a kérdés is, hogy fiziológiailag hol és hogyan tárolódnak ezek az egységek – az egyszerűség kedvéért most nevezzük ezeket mentális szóknak –, amibe beletartozhatnak a kollokációk is és természetesen azoknak mindenféle formái. Ha ismét az egyszerűség kedvéért azt mondjuk, hogy a neuronokban tárolódnak, akkor ezek a legkülönfélébb kapcsolatot tartják fenn egymással. Ha egy kisgyereknek egy asszociációs kísérletben azt mondom, hogy mi jut eszedbe arról, hogy kutya, akkor azt fogja mondani, hogy ugat. Ha egy felnőttnek mondom, azt fogja válaszolni, hogy macska, és ez tendenciaszerűen igaz, mert máshogyan működnek a kapcsolatok gyermek- és felnőttkorban.

Ha a felnőtt nyelvnél maradunk, és most az anyanyelv-elsajátítást elfelejtjük, akkor azt látjuk, hogy vannak idiómaszerű elemek, amiket vagy megtanultunk, pontosabban vagy elsajátítottunk, vagy nem, azonosítjuk kontextusban, az olvasmányaink során, vagy valahogyan rájövünk, hogy mit is jelentenek az adott hangsorok. Vannak aztán olyan kapcsolatok, amelyek útközben kialakulnak, például az űrutazás és a Lajka kutya. Azok számára, akiknek mond ez valamit, azoknak kétségkívül összekapcsolódik a két szó, illetve jelentés, pedig valójában az ég világon semmi közük sincs egymáshoz. Azonkívül bizonyos élethelyzetek kialakíthatnak olyan szókapcsolatokat, kifejezéseket, nem is tudom, hogy merhetem-e kollokációknak nevezni, amelyek aztán ideig-óráig élnek, vagy egyéni kollokációkká változnak. Egy kísérletben, amiről mindjárt beszélni fogok, a büszkeség szóra nagy százalékban beérkezett a balítélet válasz, mert nemrég láthatták a kísérletben részvevők a tévében ezt a filmsorozatot. Továbbá az előhívás problémája is kollokációs nehézségekkel járhat. Amikor a petrezselyemet szóra azt a választ írta egy hölgy, hogy bál, akkor azt hittem, hogy viccel, szórakozik, amíg ki nem derült, hogy a petrezselyemet árulból szépen levezette magának a bál szót. Vagy például amikor összeállítottam a szósort a teszteléshez, kíváncsi voltam, hogy a szelet szó két jelentése mikor és hogyan jön be az asszociációk során. Bejött a szelet kenyér meg a szelet torta meg a szelet vetnek. Akkor hát melyik kollokáció, melyik tekinthető idiómának, melyik az, amelyik összetartozó, illetve mennyire összetartozó?

A jelen nemzetközi kutatások eredményei szerint úgy tűnik, hogy bizony vannak olyan egységek az agyunkban, amelyek területileg közelebb helyezkednek el egymáshoz, mint mások. Feltehetőleg a macska és a röntgen szó távolabb vannak egymástól, mint a szelet és a vet. Ehhez nem kell, azt hiszem, különösebb kísérletet végezni, ez nagyjából teoretikusan is nyilvánvaló mindenki számára. Azt azonban nem tudjuk pontosan, hogy az agy melyik területén, tehát a kéreg mely részein helyezkednek el ezek az egységek. És arról van-e szó, hogy ezek valóban helyzetüket tekintve közelebb vannak egymáshoz, ezért létezhet köztük egy könnyebb aktiválás, ezért idézik föl egymást; vagy pedig arról van szó, hogy ezek lehet, hogy milliméterben kifejezve messze vannak egymástól, de a sorozatos használat vagy az azonos kontextus előidézhette azt, hogy – mint egy szekérnek a nyomvonala, amelyik mindig azonos úton megy, tehát jól meghatározott – egyidejűleg tudnak aktiválódni. Ezt a mentális lexikon aktivációs súlyának nevezik. Meglehetősen nehéz persze mérni. Úgynevezett fMRI-vizsgálatokkal, tehát modern agyi képalkotó eljárásokkal elég sok mindent lehet erről megtudni. Két nagy baj azonban van az ezekkel az eljárásokkal kapott eredményekkel. Majdnem minden ilyen kísérletet csak angol nyelvre vonatkozóan végeznek, és ez bizony univerzális dolgokat mondhat nekünk, de a nyelvspecifikus sajátosságokat mélyen elrejti, különösen egy agglutináló nyelv esetében. A másik probléma pedig, hogy nagyon kevés emberrel lehet ezeket a vizsgálatokat elvégezni; továbbá látható az asszociációs kísérletekből is, hogy vannak olyan szavak, amelyekre száz ember százféleképpen reagál. Tehát egy agyi képalkotó eljárás eredménye, amit megcsinálnak öt vagy hat emberrel, az egyáltalán nem biztos, hogy releváns eredményt nyújt, még akkor sem, ha mindenféle gyönyörű matematikai statisztikai elemzést lefuttatnak is az eredményekkel kapcsolatban.

Jelen pillanatban a pszicholingvisztika úgy foglal állást a mentális lexikon aktiválásával általában és kifejezetten a kollokációs idiómák vizsgálatával kapcsolatosan, hogy a reakcióidők elemzése adja a legbiztosabb választ azokra a kérdésekre, hogy vajon mennyire könnyen, mennyire együtt aktiválhatók az egységei annak a dolognak, amit mi kollokációnak nevezünk. Függetlenül attól, hogy ez egy szólás, közmondásszintű, kifejezetten összeforrott idióma, vagy pedig egy nagyon gyakran együtt használt szókapcsolat, mint például igazságos Mátyás.

Elvégeztem egy asszociációs (elő)kísérletet, amelyben arra voltam kíváncsi, hogy – ha nem is reakcióidő-méréssel –, de egyfajta kötött szóasszociációs vizsgálattal vajon mit tudunk elmondani az ún. lexémákról (és lexémákon most a nem kollokációkat értem), illetőleg azokról a kollokációs tagokról, amelyek a szótár szerint, avagy a magyar nyelvérzék szerint mégiscsak összetartozóbbak. 24 kísérleti személy (egyetemisták) oldott meg egy kísérleti feladatot, amelyben 39 hívószó szerepelt. Egy mesét láttak leírva úgy, hogy a mese – három, négy, egy, két soronként – meg volt szakítva félkövérrel szedett hívószavakkal (a résztvevők természetesen nem tudták, hogy ezek hívószavak). A feladat az volt, hogy olvassák el a mesét, mert azzal kapcsolatosan a kísérlet végén egy feladatot fognak kapni, és közben látnak félkövérrel szedett szavakat, azokat elolvasván írják le az első szót, ami arról eszükbe jut. A mesével tulajdonképpen a részt vevő egyetemi hallgatókat próbáltuk kicsit megzavarni, olyan értelemben, hogy ne jöjjenek rá idő előtt arra, hogy mit is várunk tőlük valójában. A hívószavak toldalékolt és toldalékolatlan lexémák voltak, továbbá kollokációk vagy olyasmik részei, amiket a szakirodalom annak tart, továbbá ahhoz hasonló egyéb lehetséges szókapcsolatok tagjai. Az eredményeket a kiadott anyagon lehet látni. Az alsó grafikon tartalmazza az ún. kollokációkra kapott eredményeket, illetőleg a 24 kísérleti személy azonos arányú válaszát. A legnagyobb „sikere” a kutyából szónak lett, mert mindenki a szalonnát asszociálta rá. A nem lesz a kutyából szalonna nyilvánvalóan mindenkinek beugrott. Aztán a sikerekben gazdag, a tenyerén hordoz, a bakot lő, kordában tart stb. látható a grafikonon, szép magas arányban. Percepciós szempontból a 65–70 százaléknál magasabb egyöntetű ítélet már nagyon jó eredmény, azt jelzi, hogy itt az átlagosnál biztosan szorosabb kapcsolat tételezhető fel a hívószó és az asszociátum között. Akadtak olyan hívószók, amelyekre a várt kollokáció nem egészen jött be. A fűbe szóra például én a fűbe harap kollokációt szerettem volna kapni, viszont a fűbe-fába jött be a leggyakrabban, de ez sem olyan mértékben, mintha az egy kollokációt aktivált volna. A szíven szóra a szúrták, csapták, ütötték szavakat asszociálták, mindent csináltak a szívvel, és jött egy tőr is, tehát valakinek az ige helyett az eszköz ugrott be. A felső grafikonon lehet látni azokat a lexémákat, amelyek eredetileg nem tekinthetők semmilyen kollokáció részének. Ez a százalékokban is jól látszik, mert mindössze 45,8% volt a legmagasabb egyöntetű arány. Mondanom sem kell, hogy a hordóhoz a bort társították ilyen nagy arányban. Ennek ellenére ez nyilvánvalóan nem tekinthető kollokációnak. A szappanhoz a szappantartót, a ceruzához a helyezőt hívták elő gyakran, tehát az összetett szót vagy a szóösszetételt. Döbbenetes élmény volt számomra, hogy nem egy lexémára a 24 ember 24-féle választ adott, tehát nem volt két egyforma reakció egy olyan helyzetben, amikor még egy spontán olvasott szöveg is irányítólag hathatott, vagy legalábbis a munkamemóriában megzavarhatta az első szó aktiválási folyamatát. Egyébként az összesen 936 válaszból mindössze kettő jött át a meséből, az összes többi független volt attól.

Mi következik ezekből az eredményekből? Az adatok nyilvánvalóan jelzik azt, hogy a kollokációk a mentális lexikonban másként, máshogyan vannak tárolva, mint az egyéb lexémák. Hogy ez azt jelenti-e, hogy kérgileg közelebb vannak egymáshoz, vagy hogy a köztük levő kapcsolat szorosabb, azt még nem tudjuk megmondani. Annál is inkább nem, hiszen hallottuk, az előttem szólók már említették, de tény is, hogy ezek nem feltétlenül gyakoribbak más, gyakran előforduló szókapcsolatoknál. Lehet, hogy a petrezselymet árul szókapcsolatot legutoljára tíz évvel ezelőtt mondtam ki és hallottam, az aktiválásában azonban nemcsak a gyakoriság ténye, hanem a kontextuális meghatározottság is érvényesül. Feltételezhető az is, hogy bizonyos kollokációk pszicholingvisztikailag átmenetiek, már úgy értem, a mentális lexikonon belüli szerepüket és funkciójukat illetően. Vannak, amelyek egy bizonyos életkorban, egy bizonyos élethelyzetben aktívak, aztán törlődnek, elmúlnak, megszűnnek, később újraaktiválódnak. És lehetnek teljesen egyéniek is, erre egy kísérleti személy hívta fel a figyelmemet. Amikor végignéztem az elemezett anyagot, akkor rájöttem, hogy milyen igaza van nemcsak saját magával kapcsolatosan. Azt mondta, hogy a szórakoztatóról neki mindig az ipar jut eszébe, bármit is halljon egyébként, bármi legyen a szöveg. Ez tehát egy újabb, a pszicholingvisztika szempontjából érdekes sajátossága a kollokációknak és egyáltalán a lexémák együtt-járásának, amit érdemes lenne továbbvizsgálni.

Szeretném mindenkinek felhívni a figyelmét, és biztatni is, hogy érdemes ilyen kutatásokat tervezni, nagyon kevés van belőlük, anyanyelvünkön különösen. El tudom képzelni, hogy a nyelvtanárok mennyit küszködnek ezzel a jelenséggel az idegennyelv-oktatásban, amikor az anyanyelvi kollokációkról és együtt-járásokról sem tudunk elegendően sokat, tulajdonképpen kísérleti adataink sincsenek. De egyszersmint szeretném azt is hangsúlyozni, hogy borzasztó sok munkával jár egy ilyen elemzés, az adatok összegzése, kategorizálása, értelmezése. Ha időtartamot is mérünk, az további aprólékos munkát jelent; de érdemes csinálni, mert ez a terület is egy csodálatos világa a mentális lexikonnak.

Hollós Zita

Én is egy anekdotával szeretném kezdeni. Eléggé a gyakorlati részéről jövök a problémának. Szótárakba írtam szócikkeket még egyetemistaként, később aztán szótárkészítésben is részt vettem. Amikor szócikk íróként tipikus példákat kellet írni, akkor rendre másra kihúzták a példáimat, mert egészen mást értettem tipikus példa alatt, mint amit Hessky Regina tanárnő, főszerkesztő szeretett volna látni a német–magyar kéziszótárban. Az alma szócikke volt az a példa számomra, ami nagyon eleven emlékként megmaradt, mivel a kukacos almát hoztam példának (wurmstichiger Apfel), mert úgy gondoltam, hogy ezt magamtól soha nem találnám ki, nem úgy mint a várt példákat piros alma (roter Apfel) vagy almát szed (Äpfel pflücken). Ezekkel sincsen semmit probléma, de mégis a kukacos alma lett volna az a példa, amit szívesebben láttam volna a szótárban. Az egész megközelítési módom máig nem változott, próbálom az idegen nyelv keretein belül, az idegen nyelven gondolkodva a már meglévő lexikai tudásra építkezve megkeresni azokat a szavakat, kifejezéseket, amikre szükség van, és amik sajnos nagyon sokszor csak magyarul ugranak be. Szeretném a megfelelőjét megtalálni idegen nyelven olyan kifejezéseknek, mint például ínycsiklandozó illat, nyomós ok, lélegzetvisszafojtva figyel és hasonlók, tehát a speciális nyelvi produkciós helyzetekre koncentrálok. Ezeknél a tipikus szókapcsolatoknál még haladó szinten is gyakran előfordul, hogy szó szerint átveszik a nyelvtanulók az anyanyelvükből ezeket a szókapcsolatokat, lefordítják, és nincsenek igazán tudatában az így nyert kifejezés helytelenségének. Pár példát szeretnék említeni: havat lapátol, ugye Schnee schaufelnt mondanánk, hiszen a schaufeln az a lapátolni, mégis németül schippen a megfelelője. Ez eredetileg észak-német szó volt és valószínűleg egy pragmatikailag kialakult normával állunk szemben, amire nincs igazán magyarázat, hogy miért a schippen és nem a schaufeln a helyes szó ebben a kifejezésben. A szótárban mindkét szó szerepel, szerencsére a Schnee címszó alatt, ami nagyon ritka kivétel, csak éppen azt nem értjük illetve tudjuk, hogy mikor schaufeln és mikor schippen, mert nincsen semmilyen stilisztikai vagy pragmatikai adat. A férjem anyanyelvű és megkérdeztem, hogy mégis, a schaufelnt mikor használná, mire azt felelte, hogy ha nagyon-nagyon sok hóról van szó, akkor talán schaufeln. A következő példa a borsos ár, melyet úgy képeztem volna, ha nem ismerném a kifejezést, hogy pfeffrige Preise, mert Pfeffer – pfeffrig, hisz ez megfelel egy ismert és gyakori morfológiai mintának és mégsem helyes, mivel németül egy kicsit máshogy ízesítik az árakat, ugyanis sózzák őket (gesalzene Preise), és ha mégis borsozzák, akkor viszont gepfeffert. Érdekes, de nem ritka eset, hogy nem találjuk el, melyik fajta képzési mód a legjobb. Az utolsó példa pedig: lélegzetvisszafojtva figyel, ez egy nagyon szép képies kifejezés magyarul, németül sajnos nagyon banális atemlos lauschen. Nem nagyon lehet sejteni ezt a megoldást, mert valami sokkal szebbet, metaforikusabbat keresnénk, de sajnos be kell érnünk ezzel. Ezeket a jelenségeket tudatosítani kell a nyelvtanulókban is, nagyon sok tanítványom ilyen tipikus kollokációs hibákat vét. Tipikus hiba például a fenti példákon túl, a magyarba és a németben eltérő igekötő-használat, és éppen ezért nagyon sok interferencia-hibát okoz mindkét irányba.  

A tudatosításnak az lenne a lényege, hogy egyfajta érzékenységet alakítsunk ki a jelenség iránt, mert ha nem vagyunk tudatában a problémának, és többnyire ez a jellemző a diákokra, nem is jut eszünkbe/eszükbe, hogy egy szótár segíthetne. Ezért a jelenség/probléma szótár felőli megközelítését javasolnám. A Wiegand-féle szótárhasználat-kutatásban kétféle, ilyen jellegű szótárhasználatot különítünk el, az egyik a kifejezés-választási bizonytalanság, amikor bizonytalan vagyok benne, hogy a választott szó vagy kifejezés helyes-e, illetve kifejezés-fellelési nehézség, amikor nem tudom, hogy az adott szónak mi a megfelelője idegen nyelven. Egyik kedvenc példám, amikor azt mondanám a férjemnek a konyhában, hogy „megfőttek a tojások, megpucolnád őket?”. A megpucolni a tojást nem mondhatom a putzen-nel vagy schälen-nel, mert ez utóbbi szó többnyire másra használatos, hisz a cselekvéshez kést használok. Ennek a héjnak olyan az összetétele, amelyhez a szó szemantikailag nem passzol, ide a pellen szó a legmegfelelőbb. Ilyenkor elakad az ember és ez az úgynevezett kifejezés-fellelési nehézség. A szótárhasználat nagyon sok ilyen esetben segítene, csakhogy a nagy német egynyelvű tanulószótárak, melyek igen sok példát tartalmaznak, általában nem a számomra ismert szó alatt említik a keresett szavakat, tehát nem a szemantikailag autonóm bázis – jelen esetben Ei – alatt. A kollokáció ugyanis Hausmann szerint egy szemantikailag autonóm tagból és egy ahhoz affin kollokátorból áll. Mivel többnyire csak a bázis áll a nyelvtanuló rendelkezésére, ezért az egynyelvű szótárban a bázis alatt (Apfel–alma vagy Grund–ok) keresné ezeket a hiányzó kollokátorokat, mint pl. wurmstichig–kukacos vagy triftig–nyomós stb., viszont általában ott vagy egyáltalán nem, vagy csak egy részüket találja meg. Például a Preis-nél nem találja meg a borsos-t (gesalzen, gepfeffert), a lauschen-nél sem találja meg a lélegzet visszafojtva (atemlos) kifejezést, tehát annál a szónál, amit ismer a nyelvtanuló, annál nem találja meg azt, ami hiányzik. A produkciós helyzetekben egy egynyelvű szótár nagyon gyakran nem segít, hanem a kollokátorokat általában a nyelvi recepció folyamán találjuk meg, és olyankor igazából nem is vesszük észre, hogy kollokációról van szó, nem is tudatosul bennünk, hogy ez a kollokátor fontos lenne, hiszen általában a kontextus alapján könnyen szemantizálható, nem kell megnézni a szótárban, értjük, hogy miről van szó, nem okoz komolyabb fennakadást. Csak éppen nem tudjuk mondani, tehát egy produkciós helyzetben a bázis alatt kellene fellelhetőnek lennie. Sajnos az egy- és kétnyelvű szótárak többségében többnyire csak a kollokátor mint lemma alatt találhatóak meg ezek a kifejezések. Ha felnyitom a szótárt például a triftig lemmánál, akkor biztosan ott lesz a Grund, meg talán az Argument, csak éppen fordítva nem találom meg a keresett kollokátort pl. a Grund alatt. Ez a lexikográfiai praxis az idegen nyelvi produkció szempontjából nem kielégítő. Mind az egy-, mind a kétnyelvű tanulói szótárak nem tudják ezt még megfelelőképpen megvalósítani. Nagyon sok kollokáció-kutató azt ajánlja, hogy a bázis alatt tüntessük föl a kollokációkat, illetve, hogy jó lenne mindkét helyen feltüntetni, de ilyenkor a helyproblémára hivatkoznak, hogy ez nem megoldható, főleg nyomtatott szótáraknál. Egyelőre még jórészt papíralapú szótárakban gondolkodunk, természetesen a multimediális és CD-Rom szótáraknál ez a probléma már nem áll fenn, vagy hát nem kellene, hogy problémát jelentsen. 

A produkciós helyzetből kiindulva tehát évekig foglalkoztam a kollokációkkal korpusznyelvészeti és elméleti szempontból. Ez volt a disszertációm témája (Hollós 2004), és abban az IDS-korpusznak (www.ids-mannheim.de/cosmas) a lehetőségeit próbáltam alaposan megvizsgálni, és arra a következtetésre jutottam, hogy ha jó nyelvi anyagot szeretnénk nyerni, akkor elengedhetetlen a korpuszok és a korpuszstatisztikai eszközök használata. A statisztikai analíziseket sokszor nagyon leegyszerűsítik vagy laikusan kezelik. A mostani statisztikai analíziseknek az az óriási előnye, hogy itt nem arról van szó, hogy a gyakori szókapcsolatokat adja ki a vizsgálat, hanem pontosan a nem gyakoriakat, hanem az ún. tipikusakat. A gyakoriak azok általában leghátul vannak, hiszen gyakran mindkét szó önmagában is elég gyakori, vagy legalább az egyik. Minél gyakoribb egy szó, annál több az olyan szó, amivel együtt előfordulhat autentikus szövegekben. A statisztikai vizsgálatnak éppen az a lényege, hogy a közös előfordulásnak a gyakoriságát adja meg, tehát mindkét szónak van egyfajta abszolút és relatív gyakorisága a korpuszban, és a kettőnek az egymáshoz viszonyítása, az egymásra vonatkoztatott relatív gyakoriságuk – a többi relatív gyakorisághoz képes – az, ami meghatározza a statisztikai sorrendet. Ilyenkor egyáltalán nem gyakori, de tipikus szókapcsolatokat kapunk, amelyek valóban nem fordulnak elő sokszor, talán csak párszázszor, de ha a kollokátort megnevezem, akkor az általában egyből előhívja a bázist (kollokátor: megrögzött, bázis: agglegény), továbbá csak bizonyos bázisok jöhetnek számításba. Ezt nevezzük kollokációs potenciálnak, és ez a kollokációs potenciál a tipikus kollokációk esetében nagyon behatárolt. Ebben segít a kollokációs analízis, nemcsak ha a bázis-szó felől keresek, hanem ha visszakeresek a kollokátor felől. Megvizsgálom, például a megrögzött szót és megnézem, mely egyéb szavakkal/bázisokkal fordul elő, és rögtön látom, hogy a két szó viszonya egymáshoz nagyon szoros. Ez a vizsgálat, a Hausmann-féle elmélet (Hausmann 1984) és az egész Brit Kontextualizmus elmélete a Benson/Benson/Ilson-féle szótárral (BBI 1986) és a legújabb Oxford kollokációs (OCD 2002) szótár: ezek mind azt célozzák, hogy bizonyos tipikus szerkezetek alapján megpróbáljuk összegyűjteni és dokumentálni a kollokációkat. 

Egy német–magyar korpuszalapú szótárkoncepció alapján, amit a disszertációban publikáltam, elkezdtünk nemrég a Károli Egyetemen egy OKTA-projekt keretében egy korpuszalapú szintagmatikus szótárat (SZÓkapTÁR) kidolgozni.

A megoldást abban látom a kollokációk tanításánál és elsajátításnál, hogy meg kell próbálni a meglévő idegen nyelvi kompetenciára építkezve, a meglévő bázis-szavak felől kibővíteni a szókészletet. Tehát a bázisokhoz kell feltűntetni bizonyos kollokátorokat, ahhoz, hogy rendelkezésre álljanak a nyelvi produkciónál. A szótárban főnevek, igék és melléknevek szerepelnek lemmaként, és öt tipikus szerkezetet különít el, ami alapján aztán a kollokátorokat fel lehet sorakoztatni. A főnévhez hozunk tipikus főneveket, mint pl. szelet kenyér, vagy melléknevet, mint pl. borsos ár, vagy a főnévhez igét, pl. megpucolja a tojást, az igéhez határozószót, pl. keservesen megbán valamit, vagy a melléknévhez határozószót, pl. rikító sárga. 

Azt, hogy hol a határ a frazeologizmus és a kollokáció között, azt senki sem tudja egyelőre elméletileg megalapozottan, biztos módon meghatározni. Minden szótárnak valahol meg kell húznia a határt és van egy határterület, ami pont a statisztika alapján szépen kimutatható lehet, hogy pl. beszűkül-e vagy tágul-e a kollokációs potenciál. Azt is meg lehetne mondani megfelelő korpuszok segítségével, hogy melyik irányba fejlődik valamely szókapcsolat: a frazeologizmusok vagy a szabad szókapcsolatok irányába. Itt nem elég a jelenlegi nyelvi állapotot vizsgálni, hanem érdemes rövidebb időszakokat vizsgálni. 

Ebben az új szótárban 2300 szónak dolgoztuk ki a jelentésszerkezetét. A kollokátorokat az öt tipikus szerkezet szerint jelentésspecifikusan soroljuk be, és ezeket a kollokátorokat elsősorban a Lipcsei korpuszból nyerjük statisztikai eljárásokkal, így próbálva megvalósítani egy korpuszalapú, úgynevezett szókapcsolat-tárat, egy SZÓkapTÁRat. Azoknak készítjük ezt a speciális szótárat, akik már aktívan rendelkeznek a ZD (Zertifikat Deutsch) alapszókincsével és így próbálják kifejezni magukat ill. kibővíteni a szókincsüket, tehát a meglévő nyelvi kompetenciából kiindulva, a tipikus szókapcsolatok segítségével kísérelnek meg eljutni egy magasabb nyelvi szintre.

Forgács Tamás

Hölgyeim és uraim, én alapvetően nem foglalkozom a kollokációk kérésével, tehát ez nekem nem kifejezett szakterületem. Ezzel együtt, ha valaki látta néhány, az utóbbi években megjelent könyvemet, az tudja, hogy a frazeológiával mostanában sokat foglalkozom. Olyannyira, hogy a napokban próbálom végre befejezni azt a könyvemet, aminek valószínűleg Bevezetés a frazeológiába lesz a címe. Én annak néhány rövidebb fejezetét nyomtattam ki mára magamnak, s azokról próbálnék itt beszélni. Elsősorban arról a rendszertani kérdésről, hogy hol is a helyük a kollokációknak az állandósult kapcsolatok rendszerében, és melyek azok a másik kategóriák, amelyekkel ezek a leginkább érintkeznek. Ahogy Hollós Zita is mondta, vannak gyengén idiomatizált s nem idiomatizált állandósult kapcsolatok, ugyanakkor némileg vitatott, hogy a kollokációknak helyük van-e egyáltalán a frazeológiában. Ma már azért egyre jobban elfogadott az a vélekedés, hogy igen, ugyanakkor még egy O. Nagy Gábor-féle felosztásba nem nagyon fértek volna ezek bele. De azt gondolom, hogy a kollokációkon belül, úgy, ahogy az egész frazeológián belül, föltétlenül érvényesíteni kell a prágai iskola által is olyannyira preferált centrum – periféria modellt.  Tehát vannak idiomatizáltabb kollokációk és vannak kevésbé idiomatizáltak. Olyan kifejezések, mint a fekete vagy szürke gazdaság, azért részben idiomatizáltak. Azt gondolom viszont, hogy teljesen idiomatizált kollokációk talán nincsenek. Ha ugyanis ilyenek, akkor már nem kollokációk. Létezhet persze ilyesmi: például ha azt mondom, hogy ez nehéz szülés volt és ezt konkrétan értelmezem, akkor ez egy kollokáció, mert nem nagyon szoktuk azt mondani, hogy súlyos szülés volt, vagyis ez kollokáció. De ha azt mondom, hogy A költségvetés elfogadása nehéz szülés volt, onnantól kezdve már nem kollokációnak tekinteném, hanem az már egy idiomatikus kapcsolat, hiszen ott nem szülésről van szó. Vagy ha azt mondjuk, hogy osztódással szaporodik vmi, akkor ha ez a biológiában megszokott műszó, akkor kollokációnak tekinthetjük, de ha azt mondom, hogy A felsőoktatásban a problémák osztódással szaporodnak, akkor már nem nevezném okvetlenül kollokációnak. Azaz: lehetnek olyan kollokációk, amelyek a gyakori együtt-használat következtében alakulnak ki. Lehet, hogy ezek abszolút nem idiomatizáltak, vagyis ha például azt mondom, hogy stratégia és taktika, akkor ez csak egy egyszerű kollokáció. Ha most lefolytatnánk egy tesztet, hogy a stratégiára mi következnék a nyelvhasználóktól folytatásul, akkor valószínűleg nagyon sokaknál tényleg bejönne a taktika. Vagy ha azt mondom, hogy alapvető emberi, akkor valószínűleg a jogok lexéma elég sokszor bejönne folytatásul, akárcsak a nem kívánt rész → törlendő kifejezés esetében. Ugyanakkor a részben idiomatizált kapcsolatoknál ténylegesen előadódhat az, hogy át fognak lépni a valódi idiómák közé. Mint ahogy valaha szokványos szókapcsolat volt az is, hogy kiteszik a szűrét, amikor volt még egy ilyen népszokás az udvarlás elutasítása kapcsán, és ott is az átvitt értelem miatt lett belőle idióma. Azaz: lehet átjárás ezek közül a valódi idiómák közé. 

Szokás hangsúlyozni azt is, hogy a kollokációk között nagyon sokszor közhelyszerű fordulatokat is találunk. Ez valóban így van, csakhogy a közhelyeket a frazeológiai egységek egy másik alcsoportjának is tekintik. Azt hiszem, hogy az is az egyik fő probléma a frazeológiával mint tudományággal, hogy nagyon sokféle csoportot vezet be, olyanokat is, amelyek nem nyelvészeti szempontokat érvényesítenek. Hiszen az, hogy soha nem volt úgy, hogy valahogy nem lett volna, persze közhely. De hogy valami közhely, az nem nyelvészeti kategória, az egy ízlésbeli kategória, bizonyos esetekben lehet stilisztikai kategória, de semmiképp nem nyelvészeti kategória. Azt lehet mondani, hogy valami mondatformájú frazeológiai egység vagy kétszavas egység: ezeket meg lehet állapítani, ezek nyelvészeti kategóriák. Ám az, hogy valami közhely vagy sem, vagy akár, hogy szállóige (ez is külön osztály a frazeológiában), az igen relatív, s függ a beszélők ízlésétől vagy műveltségétől is. Az, hogy én tudom, hogy a Folyó sodrában ne cseréljünk lovat kifejezést Abraham Lincoln mondta először, az egy dolog, mások számára nem biztos, hogy szállóige. Ugyanakkor például amit mi Madáchtól való szállóigeként ismerünk, tudniillik, hogy Nem a kakas szavára kezd virradni, de a kakas kiált, mert virrad, az korábbi szólásgyűjteményekben benne van, igaz, olyan formában, hogy Feljön a nap, ha nem kukorékol is a kakas. Tehát Madách valószínűleg egy korabeli közmondást alkalmazott a munkájában, mi viszont tőle ismerjük, és ezért szállóigének tartjuk. Ez a nehéz a frazeológiában, hogy ritkák a tiszta csoportok, mindig vannak átjárások. Ezért a legjobb azt mondani, hogy magán a frazeológián belül is a centrum – periféria modell a legüdvözítőbb. Az unikális egységeket tartalmazó egységek nyilván a legjobban frazeologizálódott egységek, ezek volnának leginkább a centrumban. A dugába dől  kifejezés esetében a dugába biztosan ki fogja váltani a dől társat. Vannak azonban olyan kifejezések viszont, amelyek – mint például a stratégia és taktika – csak az együtt-használás következtében járnak együtt. 

A kollokációknak nagyon sokféle elnevezésük létezik, például a ’82-ben kiadott Burger-féle frazeológiai kézikönyv egyszerűen frazeológiai kapcsolatoknak, phraseologische Verbindungennek nevezi őket. Vagy a preferált elemzéseknek fordítható bevorzugte Analysen elnevezést is említi még. Bárdosi pleonasztikus szókapcsolatokról vagy szokványos szókapcsolatokról beszél. Pleonasztikusnak azokat nevezzük, mint a homlokegyenest ellenkező, vagy a szokványos kapcsolat olyan, mint a súlyosan sérült. Szintén ő használja még a statikus sztereotípia elnevezést is, mint például az utca embere. Én viszont ezt nem szívesen használom, mivel a sztereotípia eléggé terhelt terminus akár a pszichológiában, akár a nyelvtudományban magában is. Ezért én inkább azt gondolom, hogy jobb megtartani a kollokáció elnevezést. 

A frazeológián belül véleményem szerint viszonylag szorosan érintkezik a kollokációk csoportjával az a típus, amit onimikus frazeologizmusnak is neveznek. Vannak olyan frazeológiai egységek, amelyeknek szintén vitatott a státuszuk, az is, hogy egyáltalán frazeológiai egységeknek tekinthetők-e az olyan kifejezések, mint a Fehér Ház vagy a Vörös Félhold vagy a Lordok Háza. Ezek tulajdonképpen tulajdonnevek, és mint ilyenek, nem a frazeológiában volna a helyük, hiszen ezek azonosítanak. Ugyanakkor azonban mások meg azt mondják, hogy igenis ezek frazeológiai egységek, mert például a tagok lexikális jelentése aktualizálható. Meg lehet kérdezni például, hogy a Fehér Ház fehér-e.  Sőt, érdekes módon, szójátékra is ugyanúgy alkalmasak, mint más frazeológiai egységek. Az Ovális Iroda is egy onimikus frazeologizmus, de hát ugye azt is szokták orális irodának is nevezik. (Van a könyvemben erre egy kitűnő idézetem egy napilapból, de a hölgyekre való tekintettel ezt most nem idézném…)  

Nagyon közel áll ezekhez a névfelidéző kapcsolatok csoportja, amelyek végeredményben szintén tulajdonnévi értékűek. Ha azt mondom, hogy a leghűségesebb város, az is eléggé közel áll a kollokációs csoporthoz, de ezek végül is tulajdonnevek, akárcsak pl. a felkelő nap országa. Azután viszont eljutunk addig, hogy már nem is tulajdonnévi értékűek ezek a kapcsolatok, hiszen ha azt mondom, hogy fekete arany vagy fehér sport az olaj és a tenisz megnevezéseként, azok már ezek közül is szépen átcsurognak az egyszerű kollokációk közé. Ugyanakkor azonban kétségtelen, hogy egy picit többek is azoknál, mert generikus értelmük van, tehát ezek is inkább valamiféle köztes helyet foglalnak el. 

Ami még érdekes, hogy tényleg milyen fontos, hogy a kollokációk helyes használatát is tanítsuk, és jól használjuk őket. Rákerestem például arra, hogy a fehér arany kifejezést hogy használják. Ugye a fehér arany létezik egyfajta ötvözetként, de a fehérarany az összetett szó, s mint ilyen, nem frazeologizmus.  A fehér arany mint szókapcsolat viszont az alumínium megnevezésére szokott szolgálni a publicisztikában. Találtam például egy olyan adatot, hogy „jelenleg 1150 dollár körül kínálják a fehér aranyat a tőzsdéken”, és itt az ’alumínium’ jelentés a kontextusból jól látszik. De egy másik helyen azt írják, hogy „noha az atomerőművek működését világszerte, így nálunk is a Zöldek kritizálják a leggyakrabban, objektív adatok igazolják a fehér arany, azaz a nukleáris energia környezetbarát voltát”. Nyilván olyan értelemben, hogy a fekete arany, a kőolaj az egyfajta energiahordozó, tehát valami értelme van ennek a használatnak is, más kérdés viszont, hogy nem túl jó asszociáció pont az egyébként az atomszeméttel meg egyebekkel összefüggő nukleáris energiát fehérnek és még kevésbé talán aranynak nevezni. De ami a legszebb, hogy egy harmadik eltérő adatot is találtam, ez pedig azt mondja, hogy „az elmúlt évtized egy legjelentősebbnek ígérkező olajlelőhelyét fedezték fel a MOL Rt. által végzett kutatófúrás közben  a Somogy megyei Szőkedencsen egy magángazda földjén. A laboratóriumi vizsgálatokat most fejezték be, eredményeik igen biztatóak. A szőkedencsi fehér arany minősége jobb, mint a szomszédos Sávolyon kitermelt olaj”.  Nyilván ez egy egyszerű lapszus, de hát látjuk, hogy újságíróink milyen felkészületlenek néha. Az egyébként teljesen fekete kőolajra ez egy teljesen téves megnevezés, amolyan „félrehallás”. Olyan ez, mint amikor a nyelvművelők kritizálják azt, hogy miért mondják azt, hogy összerúgták a port, az összerúgták a patkót helyett. Ám érdekes módon – s ezt a saját szótáram készítésekor adatolhattam is – sokkal többször fordul elő ma már az a szókapcsolat, hogy összerúgják a port, mint az, hogy összerúgják a patkót. Ami persze megint valamilyen szinten érthető, mert poros padlón már ritkán táncolnak, tehát az, hogy rúgják a port, az nem asszociálódik, ma ugyanis legfeljebb egy habdiszkóba mennek és nem a poron táncolnak. Másfelől olyan lovakat is ritkán látnak, amelyek összerúgják a patkót. Tehát az embereknek nincs már meg az eredeti szemléleti hátterük, ezért egy hangalaki hasonlóságok alapuló jelentésátvitel történik, és így lesz a kifejezésből előbb-utóbb összerúgják a patkót. A fenti fekete arany x fehér arany példában is valami ilyesféle történt.  Ezért volna fontos ezeket már anyanyelvi szinten is tanítani, hiszen látható, hogy gyakran még a publicisták is rosszul használják őket. 

Végül egy harmadik csoportot is meg kell itt említenünk, hiszen a kollokációk a frazeológiai terminusok csoportjával is meglehetősen szorosan érintkeznek. Frazeológiai terminusok azok a legalább két szóból álló szakkifejezések, amelyek nagyon sokféle tudomány nyelvében előfordulhatnak. Ilyenek például a jogi nyelvben a jogi személy vagy a természetes személy vagy a szolgalmi út, stb. Ezek végül is egy bizonyos típusát alkotják a kollokációknak, csak ki szokták közülük emelni őket, mert ugyanakkor szaknyelvi használatúak és ezért egy másik megközelítésben frazeológiai terminusokként is emlegetik őket. Nagyon sokféle lehet ezek között, például a kerékpározásnál a sárga trikó, a pöttyös trikó, a fehér trikó, ezeknek mind megvan a jelentése, hogy a helyi pontversenyben élen álló versenyző öltözik bele. Ezek között is persze lehetnek olyanok, amelyek például idiomatizáltak, mondjuk, amikor azt mondom, hogy biciklicselt csinál (’előre-hátra lépkedve gurigálja a labdát’), az félig-meddig kollokáció. De nagyon jól látszik, hogy ugyanúgy, mint minden más frazeológiai egység, ezek is képesek tovább idiomatizálódni és másféle jelentéseket felvenni. Ezt találjuk például a Magyar Hírlap egyik számában: „A tegnapi hirdetésekben feltűnt a korábban hiányolt mondat, miszerint „A kötvény a tőkepiacon szokásos mértéket meghaladó kockázatot jelent”. Ugyanakkor a gyógyszerreklámok után szabadon talán azt is jó lenne közölni, hogy a kockázatok (és mellékhatások) tekintetében olvassa el a kibocsátási tájékoztatót. A reklámból ugyanis továbbra sem derül ki, hogy mennyi a Globex 2000 hozama az egységes hozammutató szerint”. Tehát megint csak azt látjuk, hogy egy puszta kollokáció is jelentésfejlődésen tud átmenni, mint ahogy mondjuk a sárga lapot mutat valakinek vagy piros lapot mutat kifejezések is, pl. „A siófoki győzelemmel kapcsolatban Molnár Gyula kijelentette: ott a szavazók a sárga után a piros lapot is felmutatták a Fidesznek, ami visszaigazolja az MSZP elmúlt egy évben folytatott politikáját”. Ez a mondat még ’99 októberéből való, s ma már fordított felállással működne valószínűleg.  Még egy példát mutatnék. Itt van például a hirtelen halál szókapcsolat. Az, hogy elért valakit a hirtelen halál, az egy kollokáció. De mikor már a sportban azt mondom, hogy „Már ma délután, az Európa-bajnokság Anglia–Spanyolország negyeddöntőjén bemutatkozhat a „hirtelen halál”, amelynek a labdarúgásban a rokonszenvesebb aranygól lesz a neve”, akkor ez már egy másodlagos jelentés, tehát jól látszik ez a szemantizálódási folyamat. Egy harmadik példát is mondok: „Az unió leginkább egy mozgó vonathoz hasonlítható, amelynek pályaívét aligha módosíthatjuk. A tárgyalások fő tétje az lesz, hogy mely területek milyen feltételekkel kapnak haladékot a közösségi jog teljes anyagának alkalmazása terén. Átmeneti időszakok és ideiglenes mentességek kicsikarásával ugyanis időt nyerhetünk a fokozatos alkalmazkodásra, a „hirtelen halál” elkerülésére”. Ez meg már a második típussal való szemantikai játék, tehát jól látható, hogy ezeken belül is léteznek ilyen szemantikai továbblépések. Az, hogy ezeket mi most frazeológiai terminus technikusoknak hívjuk vagy kollokációknak, az részben tényleg ízlésbeli kérdés. Nagyon óvatosan kell ezeket kezelni, mert könnyen lehet egy kollokációból szaknyelvi kifejezés, de abból megint lehet egy köznyelvi kifejezés átvitt értelemben. És éppen ezért mindig figyelemmel kell lenni azokra a nyelvtörténeti változásokra is, amik ezeket érinthetik. Több cikkemben leírtam, és erre itt most csak rámutatnék, hogy érdekes morfoszintaktikai változások is bekövetkezhetnek a frazeologizálódás során. Mondjuk még a régi szövegekben azt találjuk, hogy valakinek a szavát fogadja, és ebből lesz a szót fogad valakinek kifejezés, tehát elveszik belőle a birtokviszony. Hasonló példa a gondját viseld édesanyámnak → gondot viselj édesanyámra változássor, tehát ez a fajta összetapadási folyamat nagyon sokszor morfoszintaktikai változásokkal is jár együtt. Ez nagy valószínűséggel a rendes bővítményből, az igemódosítóvá való fejlődésének a leképeződése.    

Hozzászólások
Kis Ádám:

Rá szeretnék kérdezni, hogy mi az általános vélemény. Úgy tűnt, hogy a kollokációt értelmezhetjük egy paradigmatikus elemnek vagy egy olyan fogalomnak, amelyikhez egy paradigma tartozik. Én szívesebben értettem volna a paradigmán, mert én számítógépben gondolkodok, hogy ha egymás mellett van ismétlődően két szó (ez megint csak egy problémát okoz, hogy mi a szó), akkor az kollokáció. És ennek lehetnek különböző formái, a legidiomatikusabbtól. Például a dugába dől kollokációnak tekinthető, én sokkal szívesebben nevezném egy kéttagú lexémának, tekintettel arra, hogy a dugába a dől nélkül nem létezik. Tehát ez a kollokációnak az az abszolút túlhajtott változata, ami már nem is kollokáció, már túl van azon, hogy az legyen. A másik oldalról pedig az, hogy mikor válik két egymás mellett szereplő szó tipikusan egymás mellett szereplővé, egy stilisztikai kérdés, vagy egy embernek a szokásaitól is függhet, pl. egy rádióriporter létrehozhat ilyen dolgokat.  
A másik dolog, amit itt föl szeretnék vetni, az, hogy több előadásban a kontrasztív szemlélet jött elő, a nyelvtanítással kapcsolatos kollokációs problémák. Többnyire a kollokációk generálásának a problémája merült föl és sokkal kevésbé a kollokációk megértésének a problémája, tehát hogy hogyan apercípiál egy nyelvtanuló egy idegen nyelvű kollokációt és hogyan alakítja át a maga nyelvére. Ebben az esetben szoktunk találkozni a nagyon durva szó szerinti fordításokkal, idegenszerűségekkel ennek eredményeként. A másik pedig, hogy hogyan viszonyulunk ahhoz a kérdéshez a kontrasztivitásban, amikor egy idegen nyelvű kollokációnak a célnyelven nem kollokáció felel meg. Például a szoftvert oroszul hivatalosan, szaknyelven математическое обеспечение-nek mondják. Tehát egy kollokációval fejezik ki az egytagú angolt. 

Kiss Gábor:

Tudomásom szerint erre a kollokációs problémára Rubicky Éva hívta fel a figyelmünket 1995-ben, amikor publikált egy cikket azután, hogy az új magyar Biblia-fordítást végiglektorálta. Azt mondta, hogy szükség volna egy olyan szótárra, amely a tipikus szókapcsolatokat tartalmazza, és hoz egy német példát, hogy a németben létezik egy ilyen szótár. Máriától azt kérdezném, hogy ha nagyon sok adaton, nagyon részletesen, nagyon sok személyen volna elvégezve a kísérlet, nem egy olyan ábrát kapnánk-e, hogy elől volnának a legtipikusabb állandósult szókapcsolatok, középen volnának a kollokációk, és a legvégén volnánk a szabad szókapcsolatok?

Még szó volt az előző hozzászólásban arról, hogy a dugába dől lehetne akár egyetlen szó is. Végülis ez egy helyesírási döntés, hogy két szóba írjuk. Tehát ez itt egy nyelven kívüli használat, a helyesírást befolyásolók eldöntötték, hogy a házi feladat, nyitva tartás két szó. 

Van és nem hangzott el egy olyan terminus, hogy monofrazéma. Tehát az égimeszelő, akasztófáravaló, ezek mind egyszavasak. De itt is véleményem szerint inkább csak a helyesírást befolyásolók döntöttek egyszer úgy, hogy most már egybeírjuk, és ezek a magyar frazeológia vizsgálati területén az utóbbi években teljesen kívül estek. Pedig azért, mert mondjuk Fábián tanár úr és kollegáik eldöntötték, hogy egybe kell ezt írni, nem biztos, hogy elég indok ahhoz, hogy a frazeológia kutatási területén kívül essenek. 

Forgács Tamás:

Ehhez annyit hozzászólnék, hogy azt lehet mondani, hogy ezek lexémák végeredményben, de ez azért picit játék a szavakkal, mert azt gondolom, hogy lehet, hogy a dugába dől kifejezést a dől rövidsége folytán merném egybeírni, de a kőbölcsőben ringatták kifejezésben a kőbölcső éppen úgy unikális lexéma, de azt sosem írnám egybe. Nem tudnám elképzelni, hogy egyszer Fábián Pali bácsi így döntene. Olyan szó, hogy kőbölcső nincs a magyarban, csak ebben az egy szókapcsolatban, hogy kőbölcsőben. Ez lexematikailag éppúgy unikális. Az más kérdés, s erről van nekem egy hosszabb tanulmányom, hogy vannak úgynevezett historizmusok vagy archaizmusok, melyeket megértünk, de nem használunk. Például az, hogy kegyelemdöfést ad valakinek, az egy összetett szó. Régen volt olyan, hogy kegyelemdöfés, akár a kerékbetörés során, hogy végre megszabadítsák a kínjától az elítéltet, akár a harctéren, a nyakba irányzott tőrszúrással adtak ilyen döfést az illetőnek, hogy kiszenvedjen. Ezt ma már nem mondjuk, hiszen halálbüntetés sincs. Itt valamennyire visszatérnék arra is, hogy ez a kötél általi halállal összefügg, hiszen ha volna halálbüntetés, akkor nyilván a gyakorisága is több lehetne. Az más kérdés, hogy valamilyen szótárban nyilván szerepel, mert ez lehetséges, hiszen Saddam Husszeint egy másik országban lehet halálra ítélni. De ezek történeti változások, s előfordul, hogy egy fogalom kimegy a divatból. A kegyelemdöfés mellett ilyen például az ebrúdon vet ki ebrúd eleme.  Valaha az ebrúd oda volt támasztva a konyhának a falához és ezzel lökték ki a kutyát, amikor ki akarták kergetni a konyhából. De ma, amikor Pedigree tápból tízkilós zsákokat veszünk, hogy etessük kedvenc állatkáinkat, szóba sem jön, hogy bottal kergessük ki őket a házból. Ezek tehát unikális lexémák, más kérdés, hogy ezeket nem értjük mindig rendesen. Az, hogy móresre tanít, abban a móres ilyen értelemben szintén unikális lexéma. Régen létezett olyan kifejezés is, hogy kiadja a válét ’búcsút vesz valakitől’. Ezek tehát unikálisak, többféle csoportjuk van, de azt azért nem mondom, hogy mindegyiket egybe merném írni. Tehát ez egy igen nehéz dolog. Az megint egy másik kérdés, hogy egybe-, illetve különírás a magyar helyesírás egyik legnagyobb problémája. Például engem is borzalmasan zavar, hogy a nyitva tartást külön kell írni, én szívem szerint egybeírnám. 

Közbevetés:

És a nyitva tartás kollokáció?

Forgács Tamás:

Valószínűleg a mai formájában annak kell minősíteni. Egyébként ez nyelvek között is probléma lehet, hiszen amikor mi azt mondjuk, hogy Fekete-tenger vagy Távol-Kelet, akkor összetételeknek tartjuk, s kötőjellel írjuk őket. Ugyanakkor a németben ehelyett azt mondják, hogy das Schwarze Meer, illetve der Ferne Osten, és ezek ott egyértelműen kollokációk, ott nem lehet egybe írni őket. 

Gósy Mária:

Köszönöm Gábor kérdését, mert akkor itt elmondhatom azt, amit nem volt időm elmondani.

Arra a kérdésedre, hogy ha sok emberrel és más szavakkal végeznénk, kijönne-e ez az eredmény, az a válaszom, hogy sejtelmem sincs, de azt hiszem, hogy nem. A pszicholingvisztikának ugyanis megvan az a csúnya szokása, hogy az eredmények borzasztóan függenek az életkortól, az élethelyzettől, attól, hogy falu vagy város, a szóhasználattól stb. Meg kellene próbálni. Lehet, hogy arra például választ adna, hogy hányféle fokozata van annak, amit mi most az egyszerűség kedvéért úgy hívunk, hogy kollokáció. Arra, hogy az emberek mennyire sajátosan aktiválnak dolgokat, illetve, hogy egyáltalán mi van a mentális lexikonukban, mondok egy példát. Én meg voltam győződve, hogy a bakot szóra mindenki azt fogja írni, hogy lő, nem így lett. Bakot ugrik, mászik, csillagjegy és folytathatnám. A kutyából szóra jött egy macskából és egy oroszlánból is, tehát még ez sem egészen biztos. Az eddigi mentális lexikon-kutatásaimból azt már biztonsággal merem mondani, hogy az borzasztó sokféle és igen összetett. Nincs két ember egy elsőéves magyar szakos évfolyamon, ha csak a lányokat vagy csak a fiúkat nézzük is, akiknek nagyjából egyforma lenne a mentális lexikona. Óriásiak a különbségek. Itt nagyon sokan elmondtátok a nyelvtanításban és a nyelvészetben készülő fontos munkákat, vágyakat, álmokat ezekről a szótárakról. Nekem mint fonetikusnak ezúttal az a nagy gondom, hogy olyat is kellene készíteni, ami spontán beszéden alapul, mert abból fogom megtudni azt, amit Kis Ádám mondott, hogy mégis mit kellene nekem valójában megértenem. Ha az életben nem használok egy szót vagy kifejezést, mert nem hallom és én nem akarom mondani, akkor nem feltétlenül érdekel engem. Kellenek ezek is persze nyelvészeti, meg a lexikonszerűség szempontjaiból, de a való életben a nyelvismeret szempontjából mégiscsak a spontán beszéd alapú korpuszok is szükségesek. Tudjuk, hogy az írott nyelv nem egyezik azzal, amit spontán beszédben produkálunk. Létezik már ilyen spontánbeszéd-korpusz a németre például, igaz, hogy pénzért adják, már készül a magyarra, van az angolra rengeteg, amerikaira, ausztrálra, a brit angolra. 

Heltai Pál:

Én azt gondolom, hogy az, hogy milyen típusú korpuszra van szükség, attól függ, hogy milyen célra akarjuk használni azt az anyagot, amelyet a korpuszból össze akarunk állítani. Itt Gábor említetted, hogy a Biblia-fordítással kapcsolatban merült föl, hogy egy állandó szókapcsolatok szótárára szükség lenne. Ha ez a szótár idegen nyelvről magyarra fordítás célját szolgálná, akkor nyilván az lenne a funkciója, hogy a fordítót, amikor bizonytalan a nyelvérzéke, a kollokációs kompetenciája, tájékoztassa arról, hogy mi a szokásszerű, és akkor ahhoz képest használja a szokásos szókapcsolatot, vagy tudja, hogy mihez képest tér el. Egy spontánbeszéd-korpusz nyilván tele lenne olyan kollokációs bizonytalanságokkal és tévesztésekkel, amely nem felelne meg egy ilyen normatív célra, hogy segítsen egy magas színvonalú, irodalmi műnek a fordításában. Ez nyilván más célt szolgálna. Ha beszéltnyelvi-korpusz alapján hoznánk létre egy kollokációs szótárt, nyilvánvaló, hogy ugyanúgy megvan a létjogosultsága, de más lenne a célja.

Hollós Zita:

Utoljára a német beszélt nyelvi korpusszal pár évvel ezelőtt dolgoztam, akkor nagyon kicsi volt, azóta viszont sokkal nagyobb lett: a DSAv és DGD jelenleg kb. 6 millió szövegszót tartalmaz (dsav-oeff.ids-mannheim.de). Az IDS írott korpusza (www.ids-mannheim.de) több mint  2 milliárd szövegszónál tart, ami egy óriási korpusz (összehasonlításként az MNSZ: „csak” 187,6 millió szövegszó).

A beszélt korpuszon, amit transzkribálni, digitalizálni, majd annotálni kell ahhoz, hogy statisztikailag analizálható legyen, nem tudom, hogy még hány generáció fog dolgozni. Mérete és a felépítése még messze nem olyan, mint az írott korpuszé. Úgy gondolom, hogy ez esetleg 10-15 év múlva lesz az írott nyelvi korpuszéhoz hasonló statisztikai analízissel vizsgálható, hiszen pont ez a lényege a korpusznak, hogy minél nagyobb méretű legyen. 

A mese műfaja választ adhat arra, hogy miért jöttek részben más szavak, mint amit vártunk volna. A mese, a kontextusa alapján, nem véletlenül hozhatta a kutyából kulcsszóra az oroszlánból-t. Lehet, hogy más szavakat kaptunk volna, ha nem mesében és ragozott formában lettek volna megadva a kulcsszavak. 

A frazeologizmusok egyes elemei a korpuszokban valóban gyakran legelöl szerepelnek. Nagyon kell vigyázni, mert hajlamos az ember az ilyen szókapcsolatokat kollokációnak értelmezni pusztán a gyakorisági lista alapján, pedig csak többtagú frazeológiai egységekről van szó. Nagyon oda kell figyelni például a mi szótárunknál is, hiszen a diákok nagyon gyakran a frazeológiai egységek egyes alkotóelemeit is beválogatják, mert az hiszik, hogy azok is kollokátorok.

Forgács Tamás:

Ehhez azért azt mondanám, hogy tulajdonképpen szerintem nem járnak el rosszul, ugyanis ha a kollokációnak a latin értelmét veszem, azaz ’együtt előforduló’, akkor ők járnak el a legtisztábban. Az más kérdés, hogy el kell nekik mondani, hogy mi egyes kollokációkat kiemelünk, és azt mondjuk, hogy ezek már frazeologizmusok. De ez csak egy történelmi fejlődés, nyilván valamilyen gyakoriság eredménye. Ott látom a problémát, hogy olyan példa, mint technikai okokból, az nyilván bizonyos szempontból kollokáció, de elemei annyira gyöngén tapadnak össze, hogy itt felmerül az a kérdés, hogy mi az, amit még bevegyek egy szótárba, ami már fontos lehet. Ugyanakkor az, hogy kis testi hibával, azt biztos be kell valahogy vennem. Ezeket különösen az idegennyelv-oktatás szempontjából fontos helyesen kezelni.   

Reder Anna:

A kontrasztív felvetéssel kapcsolatban szeretném mondani, hogy nyílván hangsúlyos szerepe van az idegennyelv-oktatásban. Ha megvizsgáljuk, hogy egy szövegben a tanuló mit ért kollokáción, ha azt a feladatot adjuk, hogy olvasson el egy szöveget és húzza alá azt, amit ő úgy érez, hogy kötött szókapcsolat, valamilyen szinten egy állandósult egység, akkor egyértelműen kimutatható már kis csoportokban is, hogy szignifikánsan gyakran aláhúzzák azokat, amelyek a német nyelvben több szóból állnak és a magyarban pedig egy szóból. Ebből kitűnik, hogy azt tekinti a diák kötött kapcsolatnak, ami az anyanyelvén egy szóból, idegen nyelven pedig több szóból áll. Nem érzi kötött kapcsolatnak azt, ami megvan szó szerint az anyanyelvében. Nem mindig gondolja idiómának azt az idiómát, amelyiknek szó szerinti megfelelője megvan a saját nyelvében is. Így nagyon sok kollokációt nem tart kollokációnak, mert szó szerinti a megfelelése a két nyelvben. Éppen azért kell felhívni a figyelmet arra, hogy vannak ilyen szókapcsolatok. 

Visszatérve arra, hogy miért nem a korpuszból indul ki a nyelvoktatás. Ha a fogat mos-ra van szüksége a diáknak a napirendjében, és beadja a fog (Zähne) szót például a mannheimi vagy lipcsei korpuszba, akkor a leggyakrabban az fog kijönni, hogy összeszorítja a fogát, tehát idióma, majd beletöri a fogát.  Nyilván azok a szövegek, amelyek rendelkezésre állnak, azok nem a napirendről szólnak, hanem leginkább sajtószövegek, ahol idiomatikusan használják a fog szót, és így automatikus kereséskor csak sokadikként fordul elő a fogat mosni szókapcsolat. 

Hollós Zita:

Mindkét szónak van egy abszolút gyakorisága és egy relatív gyakorisága, ebből egy bonyolult képlettel jön ki a közös előfordulás szignifikációs értéke. Biztos, hogy az írott nyelvi szövegek jóval nagyobb hangsúlyt kapnak ezekben a korpuszokban, de a korpusznyelvészek azzal szokták az ilyen érveket kivédeni, hogy nagyon sok olyan szövegrész van akár az irodalmi szövegekben vagy sajtószövegekben is, amelyek a beszélt nyelvhez hasonlóak, hiszen ilyenek pl. dialógusok, interjúk stb.  
Szépe György:
Én szinkrón nyelvész vagyok, de hadd vessek itt föl egy néhány diakrón szempontot, amihez én nem értek.  Először is Telegdi Zsigmond professzor úrtól értesültem arról, hogy ez az analitikus tendencia a XIII. században kezdődött még Indiában és Perzsiában és fokozatosan hatolt nyugatra, a XIX. századra elérte Franciaországot. 

Az alapegység – bizonyos nyelveknél, bizonyos technikai fejlődési fokon nagyon sok egyszerű, erősen terhelt – ige, pontos megjelöléssel. Ezek között kiemelkedik néhány, olyan ige, amelynek „kiürült” a tartalma; és abból jönnek létre a két szavas összetételek. A kiürült igékre angol példák: a be-től kezdve a get-ig, a take-en keresztül és hasonlók. Ezek szerint sajátosan grammatikalizálódhat egy ige anélkül, hogy a specifikus tartalma jelen volna: félig-meddig „empty word”-dé változik. Természetesen bármikor aktualizálható a speciális tartalma (kitöltve egy másik eleven igével). 

Az „egybeírás–különírás” esetében én a különírást veszem alapesetnek. A magyar helyesírás szempontjából tragédia, hogy ilyen sok szókapcsolatot egybeírunk. Ez német hatás. Lehetőleg minél több szókapcsolatot és összetett szót  külön kellene írni: mindenki meg fogja érteni, hogy mi az akasztófavirág, akkor is, ha így volna írva, hogy akasztó fa virág. Aztán ha valakinek a kultúrájában ez benne van, akkor tudja, hogy kell kiejteni, ha nincs, akkor ugyanúgy félreérti, mint ahogy mást félreért. 

A nyelvészek gyakran úgy gondolják, hogy a „pontos kifejezés” a cél szóban és írásban; s ez könnyen elérhető. Én viszont úgy vélem, hogy ez nem praktikus cél. Az élő beszédben ugyanis elég sok „hozzávetőlegesség, homályosság” található s lépten-nyomon akadnak benne félreértések. A nyelvnek megvan a maga „apparátusa”, hogy hogyan tudja ezeket kezelni. 

A különírás folyamatos vitatéma volt 1950-es években. Deme László professzor megkérdezné, hogy „a képzőket is írjuk külön?” Hát bizonyos később a képzők közé besorolt szavak esetében (például -szerű) hamar megszoknánk a különírást.

 Egyszerűbb volna az olvasás szempontjait figyelembe venni, ezt azonban az ötvenes években egyedül Pais Dezső professzor írta le; neki ugyanis voltak „olvasás-pszichológiai” elvárásai. Vagyis lehetőleg mindent külön kellene írni (vagy legalább kötőjellel segíteni az elolvasásukat), és kultúra kérdése és gyakorlat kérdése, hogy ki mit ért meg belőle. Az sem nagyon nagy baj, ha nem érti meg. Akkor visszakérdez, vagy félreérti, és úgy alakítja a világot. 

Ha ugyanis az emberek mindig  teljesen ugyanazt értenék, akkor időszámításunk harmadik századától kezdve, amikor a római törvények már egyértelműek voltak, olyan világ volna, hogy nem is lenne érdemes semmit sem csinálni. Nem olyanban élünk, érdemes kommunikálni.

A kollokációknak egy része korra jellemző (vagyis ez a történeti lexikográfia legitim témája). Gáldi László professzor elsősorban stílus- és verstan-kutató volt, ő végzett ilyen történeti lexikográfiai vizsgálatokat a magyarban a francia nyelvi műveltsége és tapasztalatai alapján. És ha ma is kinyitunk egy könyvet, és nem tudjuk, hogy mikor írták, azt látjuk, hogy elidegenedés, akkor hopp: ezt a 70-es években írták, mert akkor volt divat. A fölény szó az egy nyelvújítási szó, de a divatja később jött. És volt egy-két ember, aki össze tudta vadászni ezeket a szavakat. Ezek korra jellemzők. Az eszmetörténetnek egyes darabjait egyesítik. És amikor valaki egy szöveget ír, akkor annak van egy látható része, mert kinyomtatják, de mögötte van egy föltevés-rendszer, amelyben ízlések és eszmék vannak; s egy-egy szó vagy szókapcsolat erre a rendszerre (mintegy „nyelvi korszellem-re”) jellemző.

Az elmúlt negyven év tele van olyan szókapcsolatokkal, amelyek arra és csak arra jellemzők; sőt: megvolt a saját mechanizmusuk. Az oroszból fordítás és a németből fordítás (mint régi és új praxis) kínálta a megfeleltetési (fordítási) reflexszerű megoldásokat.  Az angolból fordításnak még nincsenek ilyen kialakult formái, és ezért van az, hogy az angolból fordításkor, szabály híján, leginkább véletlenszerű szótári helyettesítés található, mert ennek még nincs olyan erős hagyománya, mint ami a német esetében megvolt. 

Nekem erről az jut eszembe, hogy ezek a recens nyelvre vonatkozó kutatások tulajdonképpen az embert általában segítik megismerni, és egy kicsit kitágítják az ismereteinket arról, hogy az ember hogyan kommunikál, miért kommunikál. Ezáltal pedig azokat a görög klasszikus alapszabályokat, amelyek a mondatra vonatkoznak, s azt a rendkívül lecsupaszított nyelvszemléletet, amihez de Saussure alig tett hozzá, azt most ugrásszerűen kitágítja a korpusznyelvészet. Ez az új típusú forrásokra épülő nyelvészet kiválóan alkalmas arra, hogy eredményesen vizsgálja azt az óceán méretű „senki földjét”, ami a szótár és a nyelvtan közötti területen van. (És természetesen labdába nem tudtunk volna rúgni, ha az elmúlt 25 évben a pszicholingvisztika és a szociolingvisztika nem söpörte volna tisztára azt a nyelvi terepet, amelynek a szemléletében három-négy évszázadon át – az írott szépirodalomra épülő – stilisztika uralkodott.) 

Kis Ádám: 

A korpuszokkal kapcsolatban. Ha valaki Antalt olvasott, akkor az ember azt tapasztalhatta benne, hogy kvázi kompetencia korpusz van. Neki egy kedvenc mondása volt, hogy a magyar nyelvben ez nincs. Hogy miért nincs a magyar nyelvben? Mert az ő korpuszából hiányzott. Nekem az az érzésem, ettől függetlenül, hogy nem ez kritizálja az ő megállapításait. Arra mondom, hogy lehet, hogy nem biztos, hogy a megállapításokhoz nagyon nagy korpusz kell. Tehát elképzelhető az, hogy egy kisebb korpuszból is releváns eredményeket lehet kihozni. Főleg, hogyha hozzátesszük azt, hogy ezt vitatják. Tehát ha bemutatják, és utána cáfolják több helyen, akkor egy kisebb korpuszból is jöhetnek releváns eredmények.

Kiss Gábor:

A korpusznál van egy kulcsfogalom, ez a reprezentativitás. Tudjuk, hogy ha például betűstatisztikát készítünk, kicsi korpusz elég, ha szóstatisztikát, nagyobb korpusz kell. Szókapcsolat statisztikához még nagyobb korpusz kell. Tehát kis korpusszal szókapcsolat vagy kollokáció szinten nem sokra megyünk. 

Kis Ádám:

Itt merül fel akkor az a kérdés, hogy nem érdemes-e akkor specializált korpuszok irányába menni, mert a köznyelv az nagyon tág, nem biztos, hogy elég tapasztalatot ad. Egy életviteli korpusz a napirendnél jó lehet. Ez sokkal inkább a mi problémánk, akik szakszövegek fordításával foglalkozunk. Nekem nyilvánvalóan a magam szakmájának a korpusza kell, mert az ad nekem hasznos eredményt.  

Reder Anna:

Röviden szeretnék reagálni arra, hogy valóban helytálló-e a feltevés, hogy a kollokációk megértése nem olyan problematikus, mint a kollokációk használata. Nem ismerek empirikus kutatásokat ehhez a kérdésfelvetéshez. Ezzel egy kicsit vigyáznunk kell, hiszen magyarul mondjuk, hogy vannak fordítás ízű szövegek. Azért vannak fordítás ízű szövegek, mert a kollokációkat szó szerint fordítják. Valószínűleg kollokációt megérteni nem olyan nehéz, hanem az anyanyelvi megfelelőnek a megtalálása, ami a következő lépés, nehézkes időnként. Egyetértek azzal, hogy óvatosan állítsuk, hogy a megértés egyszerű lenne.

Heltai Pál:

Ehhez csak egy szót. Valóban a megértés általában egyszerű, tehát az egyik gond az idegennyelv-tanításban éppen az, hogy a tanuló azért nem tanulja meg az osztálytermi tanulás során a kollokációkat, mert amit hall, azt megérti. És nem jegyzi meg, hogy ez specifikusan az idegen nyelvre jellemző, és nem tesz rá benyomást. És legközelebb nem ezt fogja produkálni, hanem egy anyanyelvi mintából fog kiindulni. Egyébként önmagukban véve a kollokációkat könnyű megérteni. 
Hollós Zita:

Ezzel kapcsolatban végeztek vizsgálatokat (Marton 1977): mennyivel lesz jobb a produktív használatuk a kollokációknak, ha ezeket a kollokációkat előtte szövegbe rejtették. Egy bizonyos idő után tesztelték, hogy a szövegben szereplő kollokációkat megjegyezték-e spontán a diákok, tehát rendelkezésre állnak-e a nyelvi produkció folyamán. Meglepőek voltak az eredmények. Még gyakoroltatás után is, ahol felhívták rá a figyelmet és még szótárt is használhattak, alig javultak a felmérés előtti és utáni kollokációs ismeretek, tehát nem értek el a nyelvtanulók mindezek ellenére sem jelentősen jobb eredményeket. Sokkal nehezebb megtanulni a kollokációkat, mint az ember gondolná és főleg mint megérteni. 

Reder Anna:

Talán éppen azért, mert a szavak anyanyelvünkben össze vannak ezen a rövid kocsiúton párosítva. És nyilvánvalóan ezen a vonalon próbálunk menni, amikor idegen nyelven beszélünk, akkor is, amikor már magasabb szinten beszélünk.
Gósy Mária:

Én nem tudom, hogy a kollokációkat könnyű megérteni vagy nehéz megérteni idegen nyelven vagy az anyanyelven, ha nem ismerjük a jelentésüket pontosan. De ezért a saját idegen nyelvi tapasztalatom azt mutatja, hogy nehéz megérteni őket. Csak kitalálja a gyerek, meg mi, felnőttek is kitaláljuk a kontextusból. És azért nem tudjuk reprodukálni a produkcióban, mert fogalmunk sincs róla, hogy az az izé mi volt, csak körülbelül a hangulatát értettük meg. És nagyon sokszor az a probléma, hogy ha a kollokáció kulcsszó abban a szövegrészben, akkor végképp nem fogjuk megérteni. Úgyhogy mélyen egyetértek Ádámmal, hogy nagyon-nagyon nehéz ezeket feldolgozni, valószínűleg ugyannyira nehéz, mint használni. Nem hiszem, hogy a kettő között különbség van. Én nem tudom, hogy lennének ezzel kapcsolatosan kísérletek.  De a magyar anyanyelvi és gyereknyelvi kísérleteim szerint én azt hiszem, hogy itt kitalációkról van szó. Ha kitalálható a kontextusból, akkor megy a dolog, ha nem található ki, akkor nem is lehet feldolgozni. De mindkét esetben képtelenség kódolni, tehát nem lehet tárolni, a beszélő/hallgató nem fogja tudni megjegyezni, és ezért nem fogja tudni újra előhívni.

Kis Ádám:

Nem véletlen, hogy az EU-ban van szabály, hogy anyanyelvi tolmács kell. Ez előírás, két tolmács van minden fordításkor.

Gósy Mária:

Én nem értek a fordításhoz, hangsúlyozom, de nekem mindig azt mondták, hogy ha jó fordítót keresek, azt kérdezzem meg, hogy magyarul hogyan tud a magyar anyanyelvű, angolul hogyan tud az angol anyanyelvű. Ha jól, akkor jó fordító.  

Forgács Tamás:

Én ehhez még annyit tennék hozzá, hogy előjött a tojáshámozás. Én megpucolom a tojást vagy leszedem a héját. Látszik, hogy ez egy nyelven belül is probléma. Én soha nem mondanám, hogy meghámozom, de érdekes, hogy ezt pont a németek nem ismerték. Ha megfőzöm, megreped, és nem késsel hámozom, valószínűleg erre vezethető vissza történetileg. És ez az, amit tényleg csak tanulni lehet. Igaza van Máriának, hogy ha látom, biztosan kitalálom, de ha régi szó lehet, vagy dialektális, akkor magamtól produkálni nem tudnám. 

Osztrák hozzászóló:

Német korpusz esetén figyelembe kell venni, hogy a német nyelvterület melyik részén végezzük a kutatásokat, mert a sztenderd nyelvben is vannak különbségek. Például a Schnee schaufeln és a Schnee schippen. Osztrákként mondhatom, hogy Ausztriában mindenki azt mondja, hogy Schnee schaufeln. Sőt gyanítom, hogy még Bajorországban is, mert ugye sok a nyelvi átfedés. És ha már azt írjuk, hogy Schnee schippen, akkor biztos be kell írni, szerintem, hogy észak-német szó. 

Hollós Zita:

Inkább a dél-német változatot jelölném, mert a schippen csak etimológiai szempontból észak-német eredetű. A déli részektől eltekintve jórészt ezt a szót használják. Van egyfajta sztenderd, amit sztenderdnek jeleznek a szótárak, de akkora nagy a variáció a német nyelven belül, hogy valójában nincs is igazi sztenderd. A szótár csak azt hozza, hogy schippen és schaufeln, de semmi különbséget nem tesz közöttük, magyarán nyelvtanulóként nem tudhatom, hogy valamelyik igénél regionális változatról lehet szó, és ez a gyakorlat biztos, hogy nem célravezető. 

Reder Anna:

Az a probléma, hogy a magyar nem differenciál, ezzel szemben ott van két megfelelő a németben, és ettől lesz nehéz. Ha megkérdezzük a tanulót, hogy melyiket tudja könnyebben megjegyezni, akkor azt mondja, hogy azt tudja megjegyezni, amelyik szó szerinti a magyarral, azonos a motivációjuk. Tehát hogyha ő tanulni fogja, akkor nyilvánvalóan a schaufeln-t sokkal tovább fogja tudni, sokkal később is fog rá emlékezni, mint a schippen szóra. A pellen-re meg ha nem emlékszik, akkor mit tud tenni? Azt tudja tenni, hogy megpróbál a magyarból kiindulva egy általános, nem differenciált szót beilleszteni.

Zárszó 

Reder Anna:
A mai MANYE kerekasztal beszélgetésen a kollokációkat próbáltuk meg körbejárni a legkülönfélébb nyelvészeti diszciplínák alapján. Azt állapíthatjuk meg, hogy a kollokáció nyelvészeti terminus értelmezése nem egységes. A legkülönfélébb jelentésben használtuk ma. Én amellett foglaltam állást, hogy a frazeológia irányába lenne célszerű elmozdítani a kollokációk kutatását. Tekintsük őket frazeológiai egységnek, melyek az idiómák és a szabad szókapcsolatok között helyezkednek el. Megtalálásukat pedig a korpuszok tudják segíteni, bár nem teljesen automatikusan. Végül azt gondolom, minden nyelvtanárnak fontos, hogy kiemelt figyelmet fordítson nyelvórákon a kollokációk tanítására, bárhogy is értelmezzük őket. 
Heltai Pál:

Én a magam részéről nem érzem, hogy valami egységes álláspontra jutottunk volna. De annyi mindenképpen világossá vált, hogy annyi elágazása van a kollokációk kérdésének, hogy valószínűleg érdemes lenne erről a témáról egy más alkalommal, egy konferencián, akár egy MANYE konferencián (ha meg tudjuk fizetni) egy külön szekciót ennek a kérdésnek szentelni, ahol valóban tényleg olyan előadásokat hallgathatnánk meg teljes egészében, amelyek egy kicsit jobban megvilágítják a kérdést. Tehát az én számomra az volt a mai vitaülés tanulsága, hogy a kollokációk rendkívül sokfélék, még sokfélébbek, mint ahogy képzeltem. Itt kiderült, hogy például földrajzi vagy egyéni különbségek, és még más különbségek is fontos szerepet játszanak. Van olyan kollokáció, amely kollokáció is meg frazeológiai egység is, ahogy hallottuk. Sokszor nem vesszük észre a kollokációkat, nem ismerjük fel, hogy kollokációval van dolgunk. Tulajdonképpen nagyon az derült ki, amit a pszicholingvisztika részéről is hallottunk, hogy átmeneti és egyéni kollokációk is vannak. Így például kiderült, hogy az egyik hozzászóló szerint a tojást hámozzuk, de a jelenlevők többsége, mint anyanyelvi beszélő, ezt a kollokációt nem ismerte el. Világos, hogy ez a fontos kérdés további vizsgálatokat igényel.    

PAGE  
30

